url: =ZCD Silver Jubilee hong tung ta\nZomi Congress for Democracy (ZNC) in tu in kum 25 cin na Silver Jubilee hongtung ta a hihi. Kum25 ciang hong ton pih in hong makaih ih biak Pasian tungah lungdam ko masa hang. ZNC hun lai pek panin ZCD hun dong ah gam leh minam vai a sem te, gam it a pawlpawl te khem peuh zong hih mun pan in zah tak na kong pia hi. Na gim na tawl na te uh, na khua ul te uh, na sisan te uh ka tel hi. Na ngim na na tup na uh zong ka thei a, na mipih te a ding a na ngaih sut thu te uh thu pi ka sa hi.\nZomi in ka piang, Zomi in ka nungta, Zomi in kasi ding hi. Zomi khem peuh in koikoi ah ih piang a,gamdang ah ih om phial zong in Zomi mah ih hihi. Koi koi ah ih om zong ih nuntak dan in Zomi nuntak dan a hihi. Zomi in piang ih hih manin Zomi mah in ih siding hi. Ih sih ma in Zomi leh Zogam a ding in bang teng ih sem ding hiam? Tu ciang ciang ih gam leh ih minam a ding in bang teng ih sem khin hiam? Ih khua ul zah tak a taak khin hiam? A gim a tawl khem peuh leh Zomi a it a vei khem peuh te aw in a sawt lo in Zomgam hong paallun ding hi. Kum 25 sung bangmah gamtang thei lo in ih om hang in kum 30 ih phak ma in ih gam ah thu neih na leh khan toh na lian pi hong omding hi cih ka lam en hi.\nPawl khat te in sihlawh, sup lawh in si ngam in gamleh nam a ding in na sem uh hi ta se mah leh pawl khat te in ZCD leh Gamvai nasem te in banghiam? Kua hiam? cih nasan a thei nai lo Zomi sung ah om lai ta zen hi hang. Mun khat khat ah ZCD cih pen kua mah in thei lo mawk hi. ZNC ci leng bel tawm khat thu thei zaw deuh te bek in thei uh a, tua zong pen a teitang zaw deuh te bek hilai hi. Ih minnam mintawh gamvai Politics Party ih neih sun sun pen Zomi te in thei lo lai dan hi lengki lawm ka sa hi. Ih theih loh kal in tu in kum 25 hong cing hi to ta hi. Mi hing bang hi leh a khangcing ta a hihi. Hih ih Party in minamdang party te dan in a mau aituam a ding bek tawh na sem lo uh a, mi nam a ding, gam a ding in a huam pi in na sem uh hi. Zogam pen ei khut sung ah ngah kik nai lo ih hih manin ih gamsung ah bang mah thu neih na ki nei lo hi. Hih bang a ih gamsung ah ei mah in thuneih na ih neih na ding in Gamvai Politics lam lo tawh lampi dang omlo hi. Kawlte pen thau tawh do leng zong ki zo lo ding hi. Tua a hih aman in ei Zomi te khem peuhpen gam leh nam vai ah ih thukhat loh hong pha mawh ta hi.\nHun khat lai in Zogam pen ei leh ei in a ki uk te ih hi a, Mangkang gamkek te khut nuai ih tung masiah siah pen gamdang khat peuh peuh khut nuai ah ki om ngei lo hi. Koi koi tangthu sung ah Zogam makai te in gamdang ah siahtungsiah phei na pia ngei lo uh hi. Ei leh ei a ki uk kim lai Mangkang gamkek te in ih gam hong lakuh tak teh Kawlte leh Ei Zomi te zong pen mangkang te khut nuai mah ah ki om khawm a, suahtak na ding vai tuam tuam tawh kihan ciam hi. Mangkang te khut sung pan in suahtak na ih lak ding tak ciang kawlte tawh ki pawl in la khawm leng cih na thu hong om a, Kawl te tawh suahtak na aki la khawm a hihi. A hang pen Panglong thu kim na ah pen Ei ma gam tek ei ma thu tawh uk ding, thu neih na nei tek ding cih na hi a, hih zong sia lo hi cih na tawh suahtak na a kila khawm a hi hi. A hi zong in tu dong pen Zogam ah suahtak na, thu neih na, ei ma ut thu tawh gam tat theih na om nai lo hi. Zum te ah ei lai a hi lo pi Kawllai ki zangh a, ei pau a hi lo pi Kawlpau ki zangh hi. Kawlte tawh ei pen bangmah ih ki bat na om lo a, minam khat zong ki hi dek lo hi. Ih pau ki bang lo, ih ngei na ki bang lo, biak na ki bang lo lai pen bang hang in gam sung khat ah teng khawm ih hi hiam? Ih teng khawm phial zong in ei ma gampen ei ma khut sung ah a omding ki lawm buang hi. Zogam leh Zomi te in suah taak na ki ngah nai lo a, tu dong a hi ci pi ki hi lai hi.\nMangkang te khut nuai a ih om lai pek pan in suahtak na ding a,a ki phuan khia ki pawl na tuam tuam leh Kawlte khut sung pan in ihsuah tak theih na ding in a ki phuan khia ki pawl na tam pi tak om khin hi.Biakna vai, Gamvai tuamtuam tam pi te lak pan in Zomi National Congress in zong khat a hihi. Nidang in zong ki pawl na tam pi om ngei khin a, mai lam ah zong tam pi om lai ding hi. Gamvai tawh kisai leh minam vai a ding in ih neih a hi ki pawl na sung ah Kawlkumpi te tawh a ki talsik ngam pen ZCD(ZNC) bek mah ahihi. Gam leh minam vai pen hih ZCD party bek mah in hong matut zo ding hi cih ka up na zong ahi hi.\nZomi te sung ah gam leh minam vai pen kuamah in khauh tak in ki thuklut thei lo hi. Banghang hiam cih leh Sum leh paai ki nei lo a, Pilna ki nei lo leh haksat na tam pi ki nei hi. Mai lam hun ah ZCD tha pia(Vote) tek in hi leng Zogam hong khang to tak tak ding hi cih ka lam en hi. Zomi te sung ah gam a khan toh na ding pen sum hi masa lo a kipum khat na tawh Politics sep khop ding ahi bek hi. Politics hong hoih peuh leh thu khem peuh hong nuam dinghi.\nZomi in ka piang,Zomi in ka nungta,Zomi in ka si ding hi.


timestamp: atn

url: =Efesa 2 | Siantongluan.net\nEfesa 2 |\nA beisa hunah na thumanlohna uh leh na mawhna uh hangin kha thu tawh kisai-ah a si na hi uh hi.\nTuahun lai-in leitung gitloh gamtatnate na zui uh a, Pasian thu a umlo mite sungah tu laitakin na a sem, huihlak a ukte thu na mang uh hi.\nA taktakin eite khempeuh zong amaute mah i bang ngei a, i pianpih lungsim zui-in nungta-in, i pumpi leh i lungsim deihna bangin i gamta hi. Tua ahih manin eite khempeuh zong Pasian hehna hangin gim a thuak dingte ihi hi.\nTua bang hinapi-in Pasian hong hehpihna leh eite hong itna lian mahmah ahih manin,\ni mawhna hangin kha thu tawh kisai-in misi ihih laitakin Khrih tawh eite hong nungtasak hi. Pasian hehpihna hangin hotkhiatna a ngah thei ihi hi.\nKhrih Jesuh tawh eite i kipawlna hangin vantungah amah tawh i ukkhawm theihna dingin sihna panin Pasian in a hong thokhawmsak hi.\nKhrih Jesuh tung tawnin a hong lah ama hehpihna leh a hong itna bangzah takin lianin lamdang ahi hiam, ci-in a hong tungding hunah a hong lah tawntung theihna dingin hih bangin a hong thokhawmsak ahi hi.\nNote upna hangin Pasian hong hehpihna tawh hotkhiatna a ngah na hi uh hi. Note thalawhna hangin a ngah hiloin Pasian hong piakkhong ahi hi.\nNote hanciamna tawh a ngah hilo na hih manun na kisialhna ding uh a thu omlo hi.\nEite a hong bawlpa pen Pasian hi a, Jesuh Khrih tawh i kipawl ciangin i nuntakna-ah gamtat hoih a nei dingin a hong bawl ihi hi. Hih pen eite omzia dingin a na ngaihsut kholhsa ahi hi.\nAmau mahmah in amau pumpi tungah a hihna uh tawh vun a ki-at mite ka hi uh a ci Jew mite in, vun a ki-atlo mite a hong cih uh, na pian na patun Gentail mi ahi note in nidanga na omzia uh phawkkik dih un.\nTuahun lai-in Khrih tawh na kikhen uh a, Pasian teel Israel minamte hiloin a pualam mite na hi uh hi. Pasian in ama mite tungah piakdingin a ciam thute zong a ngahdingte na hi kei uh a, Pasian a neilo, lamet ding bangmah neiloin leitungah a om na hi uh hi.\nAhi zongin a gamlapi-ah a om ngei hinapi-in tu-in Khrih Jesuh tawh na kipawlna hangun ama sihna in Pasian kiang hong tunpih hi.\nKhrih mahmah in Gentail mite leh Jew mite pawlkhatin hong bawl ahih manin eite tungah nopsakna a hong piapa ahi hi. Hih minam nihte khenin gal a piangsak dalna pen Khrih in ama pumpi tawh a satkham hi.\nAmah tawh kipawlna hangin minam nihte pawlkhat a suahtheihna dingin minam a dei Jew Thukham leh a ngeinate khempeuh phiatin, eite pawlkhat hong suahin a hong kilemsak hi.\nSinglamteh tungah a sihna tawh Khrih in kilangneihna beisak a, tua singlamteh hangin minam nihte pawlkhat suahin Pasian kiang a tunpih hi.\nTua hi a, Khrih in Pasian tawh a kigamla no Gentail mite tung leh Pasian tawh a kinai Jew mite tungah kilemna ding Lungdamna Thuhoih a hong hilh hi.\nKhrih hangin Jew mi leh Gentail mi ahi eite khempeuh, Kha Siangtho huhna tawh Pa Pasian kiangah i paithei hi.\nTua ahih ciangin no Gentail mite pen a pualam mi, gamdang mite na hi nawn kei uh a, Pasian mite tawh minam khat hita-in, Pasian innkuan sung mite na hita uh hi.\nNote zong, sawltakte leh kamsangte in a phuhsa innkhuam tungah a kilam na hi uh a, tua inn sutpi pen Jesuh mahmah ahi hi.\nTua inn sutpi Khrih pen inn-a a kilam khempeuh a puapi pen hi a, Topa-a dingin biakinn siangtho a suah dongin tua inn a khangsak hi.\nNote zong midangte tawh kigawmin ama tungah na kilam uh a, Kha Siangtho-in Pasian a tenna ding inn na suak uh hi.\nTedim Lai Siangtho / Laibu: Efesa 2


url: =Tuni ka Sigalna pan ka Phawk :: ZOMI DAILY\nposted on 21 October 2017 at 10:00 pm Lomkholna: News, SuanghDal, Zomi\nTuni ka Sigalna pan ka Phawk ~ Evan. Suangh Dal\nTuni ka sigalna ah a Pawlpi kem syapa in “Innteekpa pen nopna dahna a pha zo mahmah mi khat hi-a ama’ phakzah-a si-gal a tam lo hilai hi” ci-in gen hi. Si-gal bel tam mahmah-a kongtual dim zeizai keei hi.\nInntek te’ pawlpi kem Syapa gennop bel si-gal tam nasak vua leh amah si-gal a hat mahmah khat hi mawk hi ven ci-a a gen nuam hi-a a thu hoih mahmah hi lel hi.\nSyapa’ genna pan ka phawk honkhat hong om dihdih hi. Si-gal khawng thalawh banga ngaihsut loh ding. Ih sih ni-in hong gal a tam mahmah hangin ei si khin ih hihteh ei ading lian ngaihsutna ahih leh thalawh huai lo. Min deih huai lo hi. Sigal mi tam-a mawtaw tuazah in kha hi cih khawng Christian te ii kidem nam le gen bel sak bel ding nam hi lo hi.\nSi-gal ngei lo khat zong tampi takin na gal thei lel-a gal a kisa mahmah pa zong a gal thei dingzah kaan in gal tuan lo hi. Si-gal a tam mahmah hangin tua a tam in a sipa vangam a tun zo ding hi lo hi.\nKipawlna lian mahmah ah member khat hih ding sangin Pawlpi neu mahmah khat pan gup ngah pa gup ngah nu ut huaizaw hi.\nPawlpi neu khat ah om ding in hih ih it mahmah ih tano khat ong thokik ding cileh tua ih omna pawlpi bangzahin a liat hangin nusia-in ut ngam ding hi hang. Tua ahihleh tua ih omna Pawlpi in thawhkikna thu a hilh takpi hiam ci-in a lungngaih huai mahmah ding ahihi. A hilh kei leh a hilh Pawlpi khatpeuh neu taleh utzaw ngam ding hi hang. Banghang hiam cih leh ih it mahmah ih tano ong thokik ding ih ut tawh a kibang hiven.\nTheih dingah Pawlpi lian peuh mah sia-a pawlpi neu peuhpeuh hoih hi cihna hi pah lo hi. A lian le a neu tawh gentehna hi bek hi. LST in zong kong kuacik le kong tanzau na genteh aihteh ih cihna hi. Ahia ci lamin gen ni ci le’ng bel a khang thei lo pawlpi neu pen a kisam om cihna hi zel hi.\nHong gal ding mi tampi deih man-a Pawlpi lian theithei khawng beel pong. Ih sih ciangin han tun dong vai (tavuan) a la zo Pawlpi khawng beel pong mawk cih khawng pen Lampi zon zia hilo hi cih khawng ka ngaihsun hi.\nRelated: USA, Georgia ah kum 4 aphapan Zomi naupangno Lun Thang (Lun Nuam) mawtaw in taihlum\nSi-gal mipi in hehnem zo taktak lo-a Pasian’ kammal bek in hoih takin hehnem zo hi. Pasian’Kammal hoihtak-a kihilh lo Pawlpi lian khat ii huging sangin Pasian’ Kammal phatak-a kihilh Pawlpi neu khat ii awging vanglianzaw hi.\nHong kithuk kik ding ut man-a si-gal hilo bek loin a thuk kik-a si-gal bek ih hih khak ding zong thu-um mite’n ngaihsut huai hi.\nPrevious: London pan Kuala Lumpur alengkhia vanlengkhat ekbuktui omlo ahih manin kilehkik\nNext: Mi thupi mahmah khat ~ Lian Tuang


url: =Kumpi Masate 12 | Siantongluan.net\nKumpi Masate 12\nKumpi Masate 12 |\nShekhem-ah Rehoboam pai hi. Bang hang hiam cih leh amah kumpi a suaksak Israel mi khempeuh Shekhem-ah hong pai uh hi.\nNebat tapa Jeroboam in tua thu a zak ciangin (bang hang hiam cih leh kumpi Solomon kiang panin a taina Egypt-ah amah omlai hi), Egypt panin hong ciahkik hi.\nTua ciangin amaute in mi sawlin amah sam uh hi. Tua ciangin Jeroboam leh a kikhawm khempeuhte hong pai-in Rehoboam kiangah,\n"Na pa in kote hong gimbawlin vangikpi hong suan hi. Tua ahih ciangin tu-in na pa nasep haksate leh kote tungah a giklua thuhaksate zangsak in. Tua hi leh kote in nangma na kong sem ding uh hi," a ci uh hi.\nAmah in amaute kiangah, "Ni thum sung va kihem un la, tua ciangin kei kiangah hong paikik un," a ci hi. Tua ahih ciangin mite paikhia uh hi.\nTua ciangin Kumpi Rehoboam in a pa Solomon a nuntak lai-in ama mai-ah a ding ngei khangham mite thu dongin, "Hih mite ka dawnna ding ngaihsutna hong bangci piak ding na hi uh hiam?" a ci hi.\nTua ciangin amaute in ama kiangah, "Nangmah in tuni-in hih mite deihna bang zui in la, amaute na dawn ciangin kamhoih pau lecin, amaute pen a tawntungin nangma nasemte hi ding uh hi," a ci uh hi.\nAhih hangin khanghamte in ama tungah ngaihsutna a piakte nusia-in, amah tawh a khangkhawm ama mai-ah a ding khangnote thu dong hi.\nAmah in amaute kiangah, "Na pa in kote tungah hong suat vangik zangsak in, kei tungah hong ci hih mite i dawnna ding ngaihsutna hong bangci piak ding na hi uh hiam?" a ci hi.\nTua ciangin amah tawh a khangkhawm khangnote in ama kiangah, "Nang kiangah, Na pa in vangikpi hong puasak ahih manin kote-a dingin hong zangsak in, hong ci hih mite kiangah hih bangin na gen ding hi. Amaute kiangah, Ka khutmeno pen ka pa kawng sangin golzaw hi.\nTu-in ka pa in note tungah vangik hong suat banah kong behlap lai ding hi. Ka pa in ciang tawh note hong thuhilh hi. Ahih hangin keimah in ciang lingnei tawh note kong thuhilh ding hi, na ci ding hi," a ci uh hi.\nTua ahih ciangin kumpipa in, "Ni thum ni-in ka kiangah hong paikik un," a cih mah bangin Jeroboam leh mi khempeuh a ni thum ni-in Rehoboam kiangah hong pai uh hi.\nTua ciangin kumpipa in mite ngawhdawn a, khangham mite in ama tungah ngaihsutna a piakte nusia-in,\nkhangnote ngaihsut piakna tawh kizui-in amaute kiangah thu gen a, "Ka pa in note tungah vangik hong suat banah keimah in ka hong behlap lai ding hi. Ka pa in ciang bek tawh note hong thuhilh hi. Ahih hangin keimah in ciang lingnei tawh note kong thuhilh ding hi," a ci hi.\nTua bangin kumpipa in mite deihna zuilo hi. Bang hang hiam cih leh Topa in Shiloh khuami Ahijah tung tawnin Nebat tapa Jeroboam tungah a gensa thu a tunsakna dingin Topa in a piansak thu kiheina ahi hi.\nKumpipa in amau thu a ngaihlohna Israel-te khempeuh in a muh uh ciangin mite in kumpipa dawng uh a, "David sungah kote in bang ngah nei ka hi uh hiam? Jessi tapa sungah gamhluah ka nei kei uh hi. Israel-te aw, na inn ciat uhah ciah un. Rehoboam in ama-a ding vaihawmtawm ta hen," a ci uh hi. Tua ahih ciangin Israel-te a inn ciat uhah kihem uh hi.\nAhih hangin Rehoboam in Judah khuapite sungah a teng Israel mite a uk hi.\nTua ciangin Kumpi Rehoboam in aana tawh nasemte a uk Adoram, Israel-te tawh a kimu dingin sawl a, ahi zongin amaute in amah suang tawh na denglum uh hi. Tua ciangin Jerusalem-ah a tai dingin Kumpi Rehoboam a sakol leeng-ah a tuang dingin nawhtai hi.\nTua ahih ciangin tuni dongin leilulam Israel-te in David suante ukna lehdo uh hi.\nJeroboam hong ciahkik khitna thu Israel-te khempeuh in a zak uh ciangin amaute in mi sawlin kikhopna-ah amah samsak uh a, Israel-te khempeuh tungah kumpi-in amah a bawl uh hi. David suante a zui kuamah dang omlo a, Judah minam bek in a zui uh hi.\nJerusalem-ah Rehoboam a tun ciangin, a kumpi gam a ngahkikna dingin Israel mite a sim dingin Judah minam khempeuh, leh Benjamin minam, a kiteel galhang mi tul za khat leh tul sawmgiat a khawm hi.\nAhih hangin Pasian mi Shemaiah tungah Pasian thu hong tung hi:\n"Judah kumpipa, Solomon tapa Rehoboam tung, leh Judah leh Benjamin minam khempeuh tung, leh a omlai midang khempeuh tungah gen in.\nTopa in hih bangin ci hi: Note na kuanto kei ding uh a, na beh uh ahi Israel-te na do kei ding uh hi. Mi khempeuh a inn ciat uhah ciah hen. Hih thu pen keima vaihawm ahi hi, ci hi," a ci hi. Tua ahih ciangin amaute in Topa thu ngai uh a, Topa thugen bangin inn-ah a ciahkik uh hi.\nTua ciangin Jeroboam in Efraim mualtung gam sungah Shekhem khua phutin tua lai-ah tawlkhat sung a teng hi. Tua ciangin amah paikhia-in Penuel a puah hi.\nTua ciangin Jeroboam in a lungsim sungah, "Tu-in kumpi gam pen David suante tungah kiheikik khathei ding hi.\nJerusalem-a Topa biakinn-ah biakna pia dingin hih mite paito leh, hih mite lungsim Judah kumpi Rehoboam, a topa uh lamah kiheikik khading a, amaute in kei hong thatin Judah kumpi Rehoboam kiangah ciahkik ding uh hi," ci hi.\nTua ahih ciangin kumpipa in thu kikupna khat bawl a, tua ciangin kham bawngno nih bawl hi. Tua ciangin amah in mite kiangah, "Jerusalem-ah sauvei khop na pai khinta uh hi. Israel mite aw, Egypt leitang panin note hong paikhiatpih na pasian-te uh en un," a ci hi.\nAmah in Bethel-ah khat koihin, Dan-ah adang khat a koih hi.\nHih na pen khialhna khat a suak hi. Bang hang hiam cih leh mite Bethel-a bia ding leh Dan-a bia dingin a gamla pekah va pai uh hi.\nAmah in mual dawnte-ah zong biakna ding inn lamin mite khempeuh lak panin Levi mi a hilo mite siampi-in a seh hi.\nTua ciangin Jeroboam in Judah-a om pawi tawh a kibangin a kha giatna a ni sawmlenga ni-in pawi khat bawl a, biakna tau tungah biaknate a pia hi. Tua mah bangin amah in Bethel-ah bawlin ama bawlsa bawngno milimte tungah biakna a pia hi. Tua ciangin amah in ama bawlsa mualtunga biakna siampite Bethel-ah a koih hi.\nA kha giatna a ni sawmlenga ni, ama deih kha sungin Bethel-a ama bawlsa biakna tau-ah amah paito hi. Amah in Israel mite-a dingin pawi khat kipsak a, paknamtui hal dingin biakna tau-ah a paito hi.\nTedim Lai Siangtho / Laibu: Kumpi Masate 12


url: =Tualpawl leh Tualleenphung Cidam Nading. - Laibu Saal\nHome > Thuluui/Articles > Tualpawl leh Tualleenphung Cidam Nading.\nTualpawl leh Tualleenphung Cidam Nading.\nAgelh ~ Pu Zokhai\nZaan nitaak-a I-khahsa "Ngeina" paizia-tawh kop-in en lehang: Ngeina cih ciang-in mihing hihna, nuntaak kalsuanna, bangkim-ah sawl tangtang kuullo-a, neutuüng-a kipan muhna leh zaakna pan-a theihna leh saankipna hongpiang nuntaakpih zialehtong ahihi.\nMinam khempeuh-in ngeina tuamciat nei-a, hih ngeina-pen "Mihing' Hihna (Identity)" ahihman-in khatle-khat kizahtaak sakding, kithusim sakding akuulzia adiak-in Social Science, Social Work, Health Science, Nursing leh Medical Study.... te-ah naakpi-in kimuam-hi.\nMuam: cihciang-in "theihding, upding leh zuihding gatangkhiin (systematically)-a kihilh, kipantah cihna ahihi. Pupate' kampau hoih leh athuuk khat hi-a, pate-in tate akhangcin kuan takciang-in behsung phungsung thute ahilh-uhpen "thu muam" cise uhhi.\nTualpawl acidam nading-in tualpawl a-om limlim kuul-a, tualpawl cih ciang-in ngeina, tawnzia, khuasakzia akinaaipen mi honkhat kipawlkhawm, adiak-in munlehmual bih-a kipawlkhawm mihonpi-pen tualpawl akici hi-in, ngeina tuamdang anei khatle-nih omthei-a, ahizong-in ataangpi-tawh aki-keelkii zahdong kidanna omlo-hi.\nAdiak-in midang lak-ah Zomite atuntunna-a kipawlkhopna akibawl-pen tualpawl hi-a, hih tualpawl akiphuh theihna ataangpi-pen Zomi hihna, paukam zattaang neihna cihte abulpi ahihi. Hih tualpawl sung-ah mimal kimciat ngeina khat pan-a khangkhia khawm hilo-hi. Hih Zattaang Paukam (Common Language)-in tualpawl cidam nading thagui lianpen khat ahihi.\nAtelnoppen-in, gamdang-a Zomite' omnana-ah akinei tualpawl sung-ah kampheen kuullo kampau zattaangna aguipi ahih-tawh kituak-in tua paukam azangh khua tuamtuam kigawmkhawm hi-a, khua khatleh-khat akhankhiatpih ngeina atuamciat om diimdiam-hi. Ahizong-in ataangpi huam-a zattaang ngeina hualpi khat sung-ah akiluangkhawm tengmah tualpawl khat akici ahihi.\nKizopkhopna akipsak Ngeina gui lianpen-in "Paukam (Language)" ahihi. Alangkhat-ah, Zomite' neihtaang Ngeina Lianpen-in Zopau hi-a, hih Zopau sung-ah awsuah: Dim, Saáizaang, Teizaang, Sizaang, Losau, Khuano, Zo, Paite, Simte, Vaáiphei, Phaaileeng, Thado, Gangte, Ngawn,... cihteng kihel-hi.\nAwsuah (Accent) kilamdan man-in "Namdang" asa, awsuah khat azangh lom-khatpen "Minam Khat" asa ki-om laai-a, mihing' nuntaak khuasakna paizia aki theihlohman ahihi. Beh khatbek-tawh enpak lehang: Sizaang awsuah sung-ah Samte beh om-a, Losau awsuah sung-ahzong om-in, Zo awsuah (Zohaám) sung-ahzong om-hi. Tua ahihman-in "Awsuah-in Namtuam Hihna Hilo" -hi.\nAwsuah-pen munlehmual zil-a apiang hi-a, minam gui-khat hihna pan-a piang hilo-hi. Laaitui-ah tuma kum 50 kiim-a hong mothak Saáizaang Khua pan-a Saáizaang awsuah azanghte tu-in Dim Awsuah zangh uh-a, atu atate uhzong Dim Awsuah zangh uhhi. Kum 20 sung ciangciang ahihleh atate nangawn Saáizaang awsuah zangh uh-a, ahizong-in damdam-in hong kikheel toto-hi.\nOmna, teenna tualleenphung (society) hualpi-ah akizangh awsuah-in damdam-in hong vuknelh ahihman-in "Awsuah-pen Munlehmual Zil-a Kikheel" ahihi. Uutthu leh uutlohthu hi khollo-in tualleenphung' huzaap-in tuabang-a thahaatna aneih angeina ahihi. Lamka-ah kum 3 bekbek ka-om sung-in ka' theihlohkaal mah-in Lamka Awsuah khenkhat ka' kam-ah nana teeng khiinkhian cihbang ahihi.\nTua ahihman-in "Paukam-in Zomite' Ngeina Lianpen" hi-a, hih ngeina sung-ah khua khat leh khat awsuah kibangkim lo-hi cihthu I-telleh "Sizaangte, Zote,...." cih kammal abei ziauding ahihi. Kei mimal' kam pan-in hihte abei-zawh asawt ahihi, banghanghiam cihleh Sizaang Awsuah lak-ah ka' behte om-a, Zohaám azanghte' lak-ahzong ka' behte om ahihman-in "Awsuah-in Minam Hilo" ahihlam tel cihtak-in ka-tel mahmahman ahihi.\nTuallenphung cihciang-in tualpawlte' dawnbang tuahkhopna minam hualpi genna ahihi. Atelnop penpen ding-in: Laaitui Khua-ah tualpawl tuamtuam om-a, aveengveeng ahihkeileh behlehphung ahihkeileh biakna pawlpi zuui-a kipawlna tuamtuam omhi. Hih tualpawl tuamtuam khempeuh avekpi-a huam-a genna-pen Tualleenphung (Society) ahihi.\nTualleenphung-pen tualpawl tuamtuam-tawh akilam inn-bang ahihi. Akhuam-pawl, hiangzawl-pawl, innkam, innsun, suutpi, suutkhil, innkaán, zuak, sual, tungkhuh .... cihte-tawh akilam takciang-in akibeelthei inn hongsuak-hi. Tua-tawh kisuun-in tualleenphung acidam nading-in tualpawl tuamtuamte-in amau' dinna ciat-ah acidam leh akipding athupipen ahihi.\nTualpawl tuamtuamte' pankhopna (collaboration)-in Tualleenphung' thahaatna hi-a, tualpawl tuamtuamte' kigawmkhopna (unity)-in tualleenphung' gualzawhna ahihi. Hih tualpawl tuamtuamte khut kileenkhawm-a pankhopna aneih theih nading-in tualpawl leh tualleenphung paizia theihtelna-in azangno (trigger) ahihi. "Azangno" cihciang-in thau akilot nading ameekna hi-a, tua thau-zangno meek loh-in thauging theilo-hi.\nTualpawl leh Tualleenphung paizia theihtelna cihciang-in tualpawlte-pen tualleenphung' hiang tuamtuamte hi-a, tualpawl khat' ngiimna leh tupna (aim & objective)-teng aneng-atawng-a tualleenphung-in saanpih, seppih ding-a deihna-in tualleenphung cina/dammawh sak-hi, banghanghiam cihleh tualpawl tampi-tawh akilam tualleenphung sung-ah tualpawl khat' thulehla aneng-atawng-a tualpawl dangte-in saang-a zuuiding cih-pen apiang theilo thu ahihi.\nHih thupaizia akitheihloh man-in Zomi thulehla asuut sunsunte-in amau' tualpawl kheng-a tualleenphung ahuam genna sakna nei-siam hetlo-in, amau' tualpawl tanzil (level)-tawh thugen lasak hongneih niloh man-in tualpawl khatle-khat kihualna (harmony), kigawmkhopna (unity), kipumkhatna (oneness) cihte kam-tawh akigengen hang-in apiangtheilo thu ahihi, banghanghiam cihleh azangno kimeek lo ahihman ahihi.\nTua-tawh kizuui mah-in, tualpawl khat sung-a upa makaaite-in tualleenphung sung-a vaaihawmna hualpi-ah akiseh thulehlate amau' tualpawl ngiimna leh tupna sung-ah akihelloh man-in tualleenphung-tawh mapan khopding lungsiit thei-a, tua-in tualleenphung cina/dammawh sakpah-hi. Tualleenphung' cidam nading leh dammawh nading-pen tualpawlte' kizopna tung-ah kinga-hi.\nLahpakding-in, Laaitui Khuazaang buppi' ading-in tui laak kuul-a, tuilam tawh kuul-hi, ahizong-in Luuipi kiim-a omte-in "Ko Luuipi tui khemlel nung-e" ci-in tua vaaihawmna-ah kihel nuamkeileh tua-pen tualpawl leh tualleenphung omzia, paizia theihlohna hi-a, midongkholhte, mi-tuamkaaite suak-in tualleenphung-ah tualtang nawnlo sak-hi. Tualleenphung-ah tualpawl khempeuh atualtan loh ciang-in tualleenphung adammawh, ahiangsamh ahihi.\nZomi minam buppi kalsuanna ahzong minam cidamna leh minam dammawhna alawhpen hihbang thulehlate ziakmah ahihi. Minam huam-ah: Tualpawlte-pen "khua tuamtuamte" hi-a, tualleenphung-pen Zomi (minam huampi-a genna) ahihi. Tua baan-ah, tualpawl tuamtuamte-pen kipawlna tuamtuamte: WZC, GZA, ZYA, ZNCM, ..US (Uplift Society khempeuh)-a kipan biakna tuamtuamte ahihi. Akitheimawh mahmah khat-ah: Zomi sung-ah political party tuamtuamte: ZCD, NLD, USDP.... cihte-zong tualpawlte vive ahihi.\nZomi tualleenphung sung-a tualpawlte khempeuh amau' hihna, pianzil (nature), zialehtong (character) akisuun gaisiat ahihi. Hih thugui akitheihloh man-in tualpawl khatle-khat ki-elna, kilangbawlna, kigaalbawlna tuni dongmah khauhtak-in kimu ahihman-in Zomi tualleenphung naakpi-in dammawh-hi, banghanghiam cihleh pumpi tung-a hiang tuamtuamte akitot akiseel nungsang pumpi-in bangmah seem theilo-hi. Pumpi tung-ah aluut vitamin khempeuh khe bekbek-in ne-nuam mawkleh adangte dammawh gaiding-hi.\nTua ahihman-in minam cidam nading-in tualpawl paizia leh tualleenphung paizia theihtelna-in azangno hi-a, hih azangno koi-ah om-a, koici meekding cih akitheih loh-in thauging thei ngeilo dinghi. Minam thau agin nading-in na' tualpawl vaaite minam buppi' vaai ding-a deihna, minam buppi vaaite na' tualpawl sung-ah akihelloh man-in "minam tuam bang-a kingaihsutna", tualleenphung pelhna cihte akinusiat peelmawhding ahihi.\nTualpawl tuamtuamte' hihna ciatciat ki-zahtaaktuah siam-a, khua khatle-khat ngeina leh awsuahte ki-thupibawl sak siam-a, hihte khempeuh pan-a minam buppi' ading-a akilawmte tualleenphung-ah puakluut siam-a, tualpawl khat' ngiimna leh tualleenphung ngiimna ahuamzia lampi tuamtuak ahihna theisiam-a aki-kalsuankhawm naakleh tualleenphung (minam buppi) damdam-in meimate amaa hong kihial-in apawn a-baang phial zong-in natna kiam-in hong cidam theiding-hi.\nHih-pen mimal thusinna: ka' mimal background - Social Science; Sociology, leh Social Work tungtawn-a minam cidam nading ka' sinkhaak thute sungpan-a kong khenkhiat hi-a, kipawlna leh pawlpi khatpeuh' thupiakna leh sawlna leh thukimpihpiakna kihel lo-hi.\nPu Zokhai Thuluui/Articles\nItem Reviewed: Tualpawl leh Tualleenphung Cidam Nading. Description: Rating: 5 Reviewed By: Cinpu Zomi


url: =Samuel Masa 7 | Siantongluan\nSamuel Masa 7\nTua ciangin Kiriathjearim mite hong pai-in Topa Thuciamna Singkuang puato uh a, mualtungah a om Abinadab inn-ah paipih uh hi. Topa Thuciamna Singkuang a en dingin amaute in ama tapa Eleazar a ap uh hi.\nKiriathjearim-ah Thuciamna Singkuang a om-a kipan, hun saupi, kum sawmnih bang pha a, Israel mite khempeuh in Topa ngai-in thuum uh hi.\nTua ciangin Samuel in Israel mite khempeuh kiangah, "Na lungsim khempeuh uh tawh Topa lamah a kiheikik na hih uh leh note lak panin gamdang pasian-te leh Ashtaroth nusian milim koihkhia-in Topa lamah na lungsim uh ngat un la, amah bek bia un. Tua hi leh amah in Filistia-te khutsung panin note hong honkhia ding hi," a ci hi.\nTua ahih ciangin Israel-te in Baal-te leh Ashtaroth koihkhia-in Topa bek a bia uh hi.\nTua ciangin Samuel in, "Israel-te khempeuh Mizpah-ah khawm un. Note-a dingin Topa tungah thu ka ngen ding hi," a ci hi.\nTua ahih ciangin amaute Mizpah-ah kikhawm uh a, tui tawi-in Topa mai-ah sungkhia uh a, tua ni-in an tangin tua lai munah, "Topa tungah i khial khinzo hi," a ci uh hi. Samuel in Israel mite Mizpah-ah thu khen hi.\nIsrael mite Mizpah-ah a kikhopna thu Filistia-te in a zak uh ciangin Israel-te a sim dingin Filistia uliante kuanto uh hi. Israel mite in tua thu a zak uh ciangin amaute in Filistia-te kihta uh hi.\nTua ciangin Israel mite in Samuel kiangah, "Filistia-te khutsung panin amah in eite hong hotkhiat theihna dingin Topa i Pasian tungah eite-a dingin thunget na khawl kei in," a ci uh hi.\nTua ahih ciangin Samuel in nawi a ne lai tuuno khat la-in Topa tungah a bupin meihal biakna-in a pia hi. Israel-te-a dingin Topa tungah Samuel kiko a, Topa in amah na dawng hi.\nSamuel in meihal biakna a piak laitakin Filistia-te in Israel-te a sim dingin hong nai uh hi. Ahih hangin Topa in aw lianpi tawh tua ni-in Filistia-te thawn gawpin amaute buaisakgawp a, Israel-te mai-ah amaute kinotkhia hi.\nTua ciangin Mizpah panin Israel-te paikhia-in Filistia-te delh uh a, Bethkar nuai ciangdong amaute a vatgawp uh hi.\nTua ciangin Samuel in suangtum khat la-in Mizpah leh Jeshanah kikalah phut a, a min Ebenezer a phuak hi; bang hang hiam cih leh amah in, "Hih pen Topa in eite hong huhna teci ahi hi," a ci hi.\nTua ahih ciangin Filistia-te kizo a, Israel-te gam sungah tumkik nawnlo uh hi. Samuel hunsung khempeuh Topa in Filistia-te langpang hi.\nIsrael-te tung panin Filistia-te in a laksa khuapite, Ekron panin Gath ciang kikal sungteng, Israel-te tungah kipia kik a, Israel-te in Filistia-te khutsung panin a gam uh lakik uh hi. Israel-te leh Amor mite kikalah zong kilemna om hi.\nSamuel in a nuntak sung tawntung Israel-te thu khen hi.\nA kumkumin Bethel, Gilgal, leh Mizpah-ah kot pai a, amah in hih munte khempeuhah Israel-te thu khen hi.\nTua ciangin Ramah-ah amah ciahkik zel hi; bang hang hiam cih leh tua lai-ah ama inn om a, tua lai-ah zong Israel-te tungah thukhen na mah a sem hi. Amah in tua lai-ah Topa}-a ding biakna tau khat a lam hi.


url: =Kumthak ah Vaithak - TUNGZANG NEWS\nTua ahih leh tu kumthak ah bang lametna na nei a? Bang deih na hiam? Bang ngah nuam na hiam? Sum tampi nei nuam maw, na siamna behlap nuam maw, na degree behlap nuam maw, ahih kei leh na minam leh na gam adingin a tamzaw sem nuam maw? Tampi om ding hi. Mikim banglo ding hi. Pawlkhat adingin zi hoih mahmah deih ngeungau kum zong hi thei hi. Pawlkhat adingin pasal hoih mahmah, a hau mahmah, a pil mahmah neih nop kiukiau kum zong hi thei hi. Pawlkhat adingin kum tampi a kizuihpihsa tawh ‘gi bang khen nawnlo ding’ a kigawm kum zong hi ding hi. Pawlkhat adingin car hoihnono tungah tuan kum zong hi ding hi. Pawlkhat adingin inn thak sungah nu leh pa tawh teen kipat kum hiding hi. I tunna sa pan a sangzaw, a hoihzaw, a lianzaw, a thupizaw ah kahtohna, kilapsangna in khantohna hi a, tua mah mihing khempeuh in a lamet uh ahi hi.\nHun thak, kum thak, ni thak in mihing lungsim ah ngaihsutna thak leh lametna thak hong guan hi. Vaithak i neihma in vai lui ci ding i hiam, i zatsa, i neihsa, i zongsatsa tampite i paih khit ding cihna hilo hi. A lui a hoih tampi om a, i kep ding ahi hi. I minam hihna diakdiak pen a lui semsem leh kho semsem a, suangmanpha leh diamond bangin manpha semsem hi. I mangngilh loh ding thu tampi om dinga, pawlkhat en kik pak leng:\n1. Ngeina kem ding: Khanglui pek pan i zatsa sungh leh pu, tu leh ta in i kimat, i kinaihna te nusialo in i kepcing ding ahi hi. Pu Zukholh, Nau Antawi, Tanu sagawh, To sagawh, etc cihte i ngeina, Zomi i hihna hi a minam dangte in a neih khitloh ahi hi. Hun thak, kumthak sungah vaithak tuamtuam kinei in tuate kin manlo, tuate zang manlo, tuate phawk manlo leh a kisapna om nawnlo phialphial bangin i phengleen hun om hi. Ahih theih laiteng i ngeina ahih manin i kep ding thupi hi.\n2. Min phuahdan kep huai: I tenna leitung kidangin i tenpih mi leh sa kidanga, i tuinak leh i loma hong kikhelkhel hi. I pau i ham mahmah zong hong kidang hiaihiai a, zineih dan, pasal neih dan leh nau minphuah dan nangawn hong kidang toto hi. Ahi zongin Zomi ihihna a lak den khat pen nau min phuah ciang ‘mintap’ i neih pen ahi hi. Mintap neihna in Zomi hihna identity khat hi a, tua pen mangsaklo a i kep ding thupi kasa hi. I min bek i minam hihna ahih hun zong hong tung kha thei lai ding hi!\n3. Pasal mah innkuan lutang hi: I tenna hong kidang in i khantohna a manlang mahmah hangin i innkuan kivaipuakzia a kilaih pah henhan ding hoih kasa kei hi. Zomi te in numeite suahtakna kinak piak lua mahmah in ‘liangko kikim’ cih pen a zang lua mahmah nam ihi hi. Tua cih ciangin numei zong a khantoh theihna dingin a ut banga sangkah theihna, nasep theihna, kizep theihna kipia a, mun tampi ah amau ngaihsutna a ‘full’ a genkhiat theihna zong kipia hi.\n4. Innkuan kizopna kemcing ni: Nu leh pa pen ‘nu’ ‘pa’ mah ciin a kisam ngekngek te ihi a, ei sanga uzaw te ‘u’ mah a cite ihi hi. Tua pen i ngeina hi a, i kamsiam hilo in i zuih ‘ngeina’ ahi hi. Nu dingte nu ci, pa dingte pa ci, ni ding te ni ci, gang ding te gang ciin…tua bangin adang khempeuh ah zong zahtakna kammal a zangte ihi hi. Nu leh pa khasiatsak ding, nu leh pa hehsak ding cih peuhmah pen ‘samsiatna’ zah in a kingaihsun hi a, ‘kamsiatna’ kipatna dingin a ki um liang ahi hi. Tua manin amau thu leh amau la mah kingai a, amau cih mah kimang hi. U leh nau sanggamte kinawlkhin theilo a, kipai theilo hi. Tua bang kizopna hoih i neihte i kepcing ding, i mansuahloh ding hoih kasa hi.\n5. Kizahtak minam hi hang: Ann kuang sawk masa ding innsungah pa pen hi a, pi leh pu a damlai leh pi leh pu hipah hi. Adangte in kisawk masa ngeilo hi. A lim a al khat om leh a hamzaw, a upa zaw te kipia masa kiciamsak masa a, a kicin kei leh amau bek mah in a ne uh hizaw hi. A naupangte hun zong hong tung ding hi, cihna bek hilo a, kizahtakna, kithupibawlna zia i neih ahi hi. Ak gawh ciang ak gilpi khat bek om ahih manin innkuan sungah upa pen in ne pah hi. A lim pen cih ahih loh hangin kizahtakna hi a, vang kipiakna, ngeina ahi hi. Khua sungah sa a kigawh ciang sanam (sasin salung sakal a lei, etc) te khil khawm in khuasunga pitek putek teng akikholh kawikawi ahi hi. Khuado Sakholh tawh kibanglo hi. Kam kituhna khatpeuh ah zong uzaw te kammal kithupisim a, uzaw kam zong na pilzaw hamtang hi. Tua pen Zomi te ngeina leh kimakaihzia, institution khat na hi gige hi.\nHawmsiam nungta nebum sibaih.\nI MABAN: Kumthak sungah i kalsuanpih ding tawm behlap ni.\n1. Mailam ding khual in pilna siamna zong ni: I tenna leitung pen pilna siamna kikhek zangzang ahih manin hunlap in pilna sin kul hi. Pilna siamna hoih pen gam khangtote a mah madawk zawden ahih manin ihih theih leh gam khangto pilna bangtan hiam cih theihsawm in kalsuanpih ding i hanciam hun hita hi. Hithei hileh eima tenna gam bek hilo, gamdang bangah degree khat beek va behlap zo leng a sia hetlo ding ahi hi. Gam khangto penpente ah zong na khempeuh kicing tuanlo a, tuhun MNCs hun ah gam tuamtuam ah sinna theihna (experience) a neite kideih semsem hi. Tua manin exposure a tam thei pen i neihzawhna ding hanciam hun hita hi.\n2. Inn lam tawh kizom ding: Gamdang tung ki om kiukiuta a, diaspora Zomi ki behlap zel hi. Tua banga gamdang tung pen Zomi te amasa na hinawnlo a, minam tampi tua banga amau pianna gam nusia na om zo uh hi. Zomi te khang zong hong tungta hi. Ahih leh inn lam tawh kizomlo, innkuanpihte tawh kithuzalo cih bang i om ding hoihlo a, ahi thei ahih leh kithuza, kiho, omdan kihilh, neihzawh leh sum leh pai khak in silh leh teen khak ding. Tuhun globalization hun ah a kibuaipih leh pitek putek te haksa asak uh bel a tu a tate in zinsan, lengsan, kizopna om nawnlo, si maw hing maw cih zong theilo a omna hi. Zomi te bel kizom in thu kiza in kiphawk ding hihang.\n3. Inn ciah zel ding: Kumsim ahih zawh kei leh zong kum nih in khatvei, kum thum in khatvei cih bang inn lam ah ciah a innkuanpihte tawh kimuh, kikholh ding ahi hi. Inn leh khua nusiat ni pan ‘The betkhiat’ a kigen banga a thu a la zak om nawnlo, si maw hing maw cih zak om nawnlo, melmuh cih peuhmah om nawnlo cih pen globalization huih dik masate lak ah na om lua tham hi. Tu in zong India gam ah tua bang lunghihmawhna lian semsem hi. A tate uh nasem, pilna sinin gamdang pai, ciah nawnlo, lah kithuza nawnlo, a nu teek, apa teek pen amau bek inn ah kinusia in lungleng mahmah, khuangai mahmah in om kici hi. Pawlkhat bang in sum nangawn khak nawnlo in om kici hi. Sum leh pai ah i hih zawh kei leh zong thu leh la bel kiza hamtang hoih hi.\n4. Mihing om leh sum om: Sum leh pai sangin mihing mah thupizaw hi cih mangngilh kei ni. Na sum leh paite mite tawh kizopna, mite tawh kikholhna, mihing lungnopna dingin a kizat kei leh a manphatna tawm mahmah hi. Nang deih khat peuh leina bek tawh a bei den leh a value niam mahmah hi. Mite lungdamna dingin a kizat leh manpha a, mite dahna dingin a kizat leh man neilo hi. Tua cih ciang sum tampi na neih a motor car na lei ziaua nang bek a suk a to ah na taitai zongin a nuamsa, a lungdam nang bek na hih manin a kamsia na hi hi. Na innkuanpih, na lawm na gual, na meltheih mipihte in hong noptuampihlo hi. Sum tampi nei in puan thak vive lei in na it na ngaih khat adingin bangmah leisak ngeilo, na sum muh teng nang bek in zangkhin cih bang ahih den leh a meetna tawm mahmah hi. Kua mah in hong eng khollo ding hi. Angsung theihna sangin mite tawh kipawlkhawma nuntakna manpha zaw a, namtui zaw in thupha saan huaizaw hi. Sum pen thupi lua lo a, mihing thupi masa zaw hi.\n5. Van leh lei a bawlpa mah mangngilh ngei kei ni: Bangbang i gen zongin ei pen a mawk pian ihi kei a, van leh lei a bawlpa in a bawl khempeuh lak pan a pil pen in hong bawl ahi hi. A bawlsa na dang khempeuh zong akem ding eite ihi a, i kep siam ding zong hong deih in pilna hong guan lai hi. I kep siam leh siamloh thaman hong kipia lai ding ahi hi. Tua ahih manin ei hong piangsakpa phawk in Ama deihna bangin gamta in, Ama hong sawlna bangin mite tungah itna lakkhia in, Ama bawlsa nate siamtak, manphatak, hoihtak in zangin zeek ni. Amah zong mangngilh kei ni. “Eite hong bawlpa Amah hi a, Ama gan khahna huangsungah a tuute i hi hi.”\n2/25/2012 03:22:35 am\nHoih mahmah sa ingh hih lai!\nCin Suan Thawn\n3/29/2012 09:32:14 am\nKei zong hoih sa ingh!


url: =LESSON 4 ( OCT. 21 – 27 ) UPNA TAWH DIKNA ~ MUC\nLESSON 4 ( OCT. 21 – 27 ) UPNA TAWH DIKNA\nAdmin 8:57:00 PM Articles, Sabbath School Lesson\nLESSON 4 OCT. 21 – 27\nUPNA TAWH DIKNA\nTU KAAL SUNG SIM DING: Rom. 3: 19 -28.\nKAMNGAH: “Bang hang hiam cihleh mi khat peuh Pasian tawh a kipawltheihna pen Thukham zuihzawhna hang hi lo-in upna hang hi,ci-in i gen zo hi.” Romans 3: 28.\nTu kaal sung kikup ding thu in Romans sung a thu guipi –upna tawh diktanna cih thu hi. Thu dangte sangin hih thu hangin pawlpi kipuahphatna (Protestant Reformation) hong piangkhia hi. Pope Leo in AD 1520 kumin Martin Luther a mawhsak thute tuni dongin kikhel lo hi. Luther in upna tawh dikna thu hilh nawnlo dingin kipia hi. Luther in tua a ngah thupiakna lai-te haltum hi. Mawhnei mi in thukhenmang pa mai-ah thusitna thuak hi. A thu palsatna thaman tu-in a thuak ding hi ta hi. Upna tawh diktanna kingah hi, cih thu khel in thu dang pulaak dingin Luther in Pope’ thupiak zui zo lo hi. Thukham palsat mi khat in gimthuak ding hi ta hi. Ahi zongin mawhnei pa aitangin a nuntakna hong khaam khat om ahih manin thukham palsat mi in suahtakna ngah hi. Ama aitangin sihna thuak mipa a san manin thukhen pa mai-ah, cikmah hunin a mawh ngei lo bangin om thei hi.\nA mawhmi aitangin a hong kipumpiak khat a om manin mawhneilo hongsuak hi. Mawhnei mi tangin a hong kipia mi in kicinna tawh kidim hi. Mawhnei lo, kicinna tawh kidim hi taleh mawhnei mi aa dingin thukhenna hong thuak hi. Ama dikna eite hong pia-in eite diklohna khempeuh amah kisuan hi. Gamtat hoihna hang hi lo, upna tawh a hong piak Ama dikna i san ciangin Pasian mai-ah midikin i om hi. Bang zahin lungdam huai hiam? Hih sangin lungdamhuai zaw bang om diam?\nTHUKHAM SIKSAN GAMTATNATE\nRomans 3: 19, 20 sim in. Paul in thukham tawh kisai bang pulaak hiam? Thukham in bang sem a, bang sem thei lo hiam? Bang hangin Khristian khempeuh in a tel ding thupi hiam?\nPaul in thukham thu a gen ciangin ama hun a Jew mite mah bangin tampi huam hi. Thukham (Torah) in Piancil pan Thuhilhkikna, Moses gelh bu 5 banah Thuciam Lui khempeuh huam hi. Hih sungah Thukham 10 kihel hi. Tua hi-in thukham in Judaism biakna tawh kisai hi, ci uh hi. Thukham nuai-ah om cih ciangin thukham ukna sungah om cihna hi. Thukham in Pasian’ mai-ah mihing kicinlohna hong phawksak hi. Thukham in tua kicinlohna hong hepsak thei lo hi. Kicinna lampi hong lak bek hi. Romans Jew thukham in tu-in kisam nawn lo ahih manin thukham 10 kiplai ahihzia hong hilh hi zaw hi.\nJudah thukham in Jew mite a hotkhiat theih loh mah bangin Thukham 10 in zong mawhna sung pan hong hon lo hi. Thukham’ nasep in hotkhiat nasep hi lo hi. Thukham’ nasep in Pasian’ zia le tong pulaakin, mawhnei mi i hihlam hong hilh hi. Kuamah in Thukham 10 hi taleh biakna thukhamte zuihna tawh Pasian mai-ah midik hihna ngah thei lo hi.Thukham in midik i suah nadingin nasem ngei lo hi. I pumpi tungah natna khat i neihteh natna neihlam kitheihna in damna hong pia lo-a, siavuante kiang kilak ding hong phawksak hi. Tua mah tawh kibangin thukham in mawhmai-sak lo a, i mawhna hong lakin Khrih kiang zuan ding hong phawksak hi.\nThukham zuihna-ah kicingkhin na kisa hiam? Thukham zuihna in mawhna pan midik hong suaksak theihlohzia na phawk hiam?\n“Ahih hangin Thukham le Kamsangte in teci a pan bangin Pasian in thukham lo-in a hong piak dikna tu-in a hong kilang zo hi.” Romans 3: 21. Hih thu koi bangin telthei ding i hiam?\nPasian' hong piak dikna le Jew mite’ lamet thukham zuihna tungtawnin dikna kibang lo hi. Pasian kiang pan dikna in dikna taktak, a siangtho dikna hi. Zeisu in mihingin hih leitungah a hong nuntak lai-in Pasian kiang pan dikna tawh hong nungta hi. Tua dikna kitangsam i hih manin, mi khempeuh tungah hong pia-a, ngah dingin kilawm lopi mah a, upna tawh Ama dikna hong kipia hi.\n“Dikna i cih in thukham hong sawl bangin nuntakna hi. Thukham in dikna kal hi. Mawhnei mi in dikna leiba nei hi. Ahi zong tua leiba loh zo lo hi. Tua dikna leiba loh zawh nading lampi khat bek om a, upna tawh Pa Pasian kiang i zuat ciangin Khrih dikna le Ama thumanna mawhnei mi aa dingin hong pia hi. Mawhna dim mihing’ nunna mun ah Khrih’ dikna in mun hong lak takteh i mawhna kimu nawn lo-in Ama dikna bek kimu hi. Mawhnei mi in mawhna kisikin, mawhmai-na a ngahteh dikna puan bangin kisilhsak a, Pa Pasian in a Tapa a it bangin hong it hi.” Ellen G. White, 2SM., 367. Koi bangin a lamdang hih thu na sang hiam?\nA lunghem lo muanna, Khrih sungah om upna na sungah hong om hi. Khristian nuntakna-ah upna in a thu-in theihna bek hi lo hi. Upna i cih in Khrih’ thu le a nunzia, a hong sihna thute theihtelna sangin thuk zaw hi. Upna i cih in Khrih in Honpa, kei aitangin hong si, kei dinmun ah hong kipia, ka Topa hi, ci-in Ama nun bangin nuntakna hi. Upna i cih in Amah muanna hi. Upna i cih in a Thupiak bangin nungta dingin Ama kiang zuatna hi.\n“ HONG HEHPIHNA TAWH”\nThukham ii sep theih le septheih loh thute ngaihsun inla Romans 3:\n24 sim in. Paul in bang gen hiam? Zeisu sung bek ah hotkhiatna om hi, cih thu in bang pulaak hiam? Dikna cih kammal in bang pulaak hiam?\nGreek laimalin ‘dikaioo’ a khiatna in ‘dikna’ ‘siangthosak’ ‘siangtho hi ci-in pulaak’ ‘siangtho-in ngaihsun’ cih khiatna nei hi. “Dikaioo’ kammal in\n‘dikaiosune’ ( siantho-na), ‘kikaioma’ ( siantho kul) cihte tawh a deihna kibang hi. Tua hi-in ‘dikna’ le ‘siantho-na’ in tonkhawm hi. Pasian in siangtho hi, ci-in a hong pulaak ciangin dik hong tangsak hi. Tua-ma-in siangtho lo, santhamcing i hi kei hi. A hong diktansak khitteh santhamcing kisuak pan hi. A hong hehpihna hang bekin midik hong hi sak hi.\nHehpihna i cih in maipha ngahna hi. Pasian i vazuat ciangin hehpihna bek in midik hong suaksak thei hi. Ngah dingin kilawm lopi Pasian’ maipha ngah i hi hi. Mihingin diktan a ngah nadingin hoihna, phatna khat beek nei lo hi. A cihmawhna simloh bang mah nei lo hi. Khrih in amah kiang a zuan mi khempeuh diktangsak hi. Mimawh mi dinmun ah amah mah hong kipia-in a hong sihna hangin mihing in hotkhiat ngah thei hi. Diktanna hun ciangtanlo, mi khat in bangzahin mawhin khial taleh Khrih kiang a zuatteh diktanna ngah hi. Dikna ngah nadingin singlamteh tungah Khrih in a nuntakna hong pia khin hi. Tu-in diktangin i om theihna a hang in diktang mi hi khinta i hih man hi (Rom.5:1). Diktang mi hi khin napi i khialh khak ciangin Khrih kiang a zuan kik mi in dikna ngah ding hi. Nisim in thaksuah ding kisam hi. Dikna in nuntakpih tawntung ding hi.\nHotkhiatna in thu hoih,lungdam huai thu hi napi, hotkhiatna sang dingin bang in hong khaktan hiam?Topa’hong piak kamciamte ngah dingin bang in hong dal hiam?\nPaul in hotkhiatna thu a genbehna Romans 3: 25 kimu thei hi. “ Pasian lungkim nading” (propitiation) kammal hih mun bekah kizang hi. Greek laimalin ‘hilasterion’ hi-in, Hebrews 9:5 ah ‘hehpihna tokhom’ ci-in kigelh hi.\nKhrih tungtawnin hotkhiatna le diktanna kingah hi. Thuciam Lui biakbuk sunga hehpihna tokhom in hih hotkhiatna limcing hi. Khrih a hong sihna hangin a hong kitatkhiat nadingin sep dinga kisam khempeuh Pasian in hong sem hi.\nHotkhiatna-ah mawhmai-sakna kihel hi. Pasian in mawhna sang zo lo hi. Mawhmai nading Khrih' sisan i up ciangin mawhna khempeuh beisiang hi. Mawhmai cih kammal Greek lai-in ‘paresis’ kizang a, a khiatna taktak in ‘paisan’ ‘kantan’ cihna hi. Mawhna awlmawh lo cihna hi lo hi. Pasian in i mawhna khempeuh hong phiatkhiatsak hi. Bang hang hiam cihleh Khrih in mawhmai nadingin a nuntakna hong pia hi. Ama sisan a um mi khempeuh in mawhmai-na ngah ding hi. Bang hang hiam cihleh Khrih in mawhnei mi aa dingin hong si hi (1Kor. 15:3).\nRomans 3: 26, 27 sim in. Paul in bang pulaak hiam?\nPaul in mi khempeuh tungah a hong gennop lungdamna thu in Pasian in Ama siantho-na mite tungah hong pia hi, cih thu hi. Tua siantho-na in gamtatna, sepna tawh kingah hi lo-in Khrih in Ama sep khempeuh i upna tungtawnin hong kipia hi. Singlamteh hangin Pasian in mimawh khat misiangtho-in hong ciamteh hi. Satan in Pasian a mawhsak ding om lo hi. Bang hang hiam cihleh mihingte a hong tatkhiat nadingin Pasian in sit khat beek nei lo hi. Satan in Pasian mawhsak hi. Bang hang hiam cihleh mihingte hotkhiat ngah ding kilawm lopi, honkhia hi, ci hi. Singlamteh in Satan mawhsakna nial hi.\nPasian in mihingte a mawh a kipan susia dingin Satan in ngaihsun hi. Satan’ lamet bang hi lo-in Pasian in mawhnei mi hon dingin Zeisu hong sawl hi. Hih in Pasian’ zia le tong bang pulaak hiam? Pasian’ zia le tong i theihna in i nunzia hong huzaap ding hi lo hiam? Pasian’ nunzia na theih a kipan na nunzia hong kilamdang ding hi lo hiam?\nTHUKHAM BANGIN GAMTATNA HI LO\n“Tua ahih manin mi khat in thukham zuihna tawh hi lo-in upna tawh diktansakna a ngah hi, ci-in thu i khum hi.” Romans 3: 28. Thukham in mawhna sung pan hong honkhia thei lo ahihteh thukham kisam lo cihna hiam? Na telzia pulaak in.\nJudaism tawh kisai Paul in thukham thu a gen ciangin thu tampi huam hi. Jew mi khat in bangzahin thukham zui taleh, Zeisu in Messiah hi, ci-in a up kei leh a gamtatna tungtawnin hotkhiat ngah lo ding hi. Upna tawh thukham zuihna in gamtat hoih kisialhpih lo hi (Romans 3: 28). Gamtatna in dikna hong pia hi leh kisialh om ding hi. I up Zeisu in dikna hong pia hi zaw hi. Mihing' gamtatna hi lo-in, mawhnei dik hong tangsak Pasian hi zaw hi.\nEllen G. White in “upna tawh diktanna i cih in bang hiam? cih dotna hih bangin dawng hi. “ Pasian in leivui panin a bawl mihing tungah vangliatna pia-a, mihing in ama tha tawh a piang thei lo ding Pasian in hong sepsak hi.” Ellen G. White, Testimonies to Ministers and Gospel Workers, 456.\nThukham bangin gamtatna in mawhna maisak thei lo hi. Khrih hong sihna bek in mawhmai-sakin hong diksak hi. Gamtatna tawh diktanna kingah lo hi cih thu in, mihing in amah le amahin midik hi thei lo cihna hi. Ahi zong Khristian tampi in hih thu telkhial uh hi. Um lehang gamtatna, thumanna, thukham 10 cihte kisam lo hi, ci uh hi. Paul thugente telkhialhna panin hih bang ngaihsutna hong om hi. Romans sung le Lai Siangtho mundangte ah Paul in thukham 10 kisam hi,ci-in hong hilh hi. Zeisu mahmah in zong thukham 10 zui hi. John le James in zong zui hi (Matt. 19: 17; Rom 2: 13;\nJames 2: 10, 11; Mang. 14: 12). Thukham tawh dikna kingah a hihloh hangin upna tawh diktanna ngah mi in Pasian thukham 10 nuntakpih hi. Upna bek tawh thukham kizui thei bek hi. Suahkikna lo-in diktanna ngah lo-in thukham deihna kicingsak ngei lo ding hi.\nBang hangin thukham in hong hon thei lo ahih leh thukham kisam nawn lo hi, ci-in kingaihsun hiam? Upna tawh diktanna kingah hi, ci-in mawhna thusim lo-in na om hiam? Bang hangin mawhna thuneu ngaihsutna in lauhuai hiam? Ahi zongin tawntung nuntakna kamciam om lo hi leh upna in bang manphatna nei diam?\nNGAIHSUTBEH DING: Sim ding Ellen G. White, “The Righteousness of\nChrist in the Law,” 236 – 239; “Come and Seek and Find,” 331 – 335; “Perfect Obedience Through Christ,” 373, 374 in 1SM., “ Things New and Old,” 128, 129; in Christ’s Object Lessons.\n“Thukham in mawhmai-sak thei lo hi. Leiba le mawhna hong phawksak thei bek mah taleh mawhna kisikin, Khrih' hehpihna a um mi khempeuh mawhmai hi, cih hong kamciam khin hi. Pasian’ hong itna in mawhna hong kisiksak hi. Pa Pasian tawh Pasian hihna kibang Khrih’ hong sihna bek in mawhna maisak thei hi. Khrih nasep – a nunna, a hong kiniamkhiatna, a hong sihna, eite a ding hong thuumsak cihte in thukham tawisangin deihhuai-sak hi.” Ellen G. White, 1SM. 18.\n“Khrih in ama gamtat zia le tong nangma zia le tong tawh hong laihsak hi. Tua manin Pasian in cikmahin a mawh ngei lo bangin hong sang hi.”\nEllen G. White, Steps to Christ, 62.\n“Paul in gamtatna tawh dikna kingah lo hi, ci-in a pulaakteh, upna le hehpihna nasep a gen hi lo hi. A upna bangin a gamta mi in gamtatna tawh dikna ngah ahih lohlam phawk hi. A upna bangin a gamta mi in diktansakna ngah ding hi. Gamtatna a suang mi in a gamtatna tawh amah le amah midikin kingaihsun hi. Gamtat hoih ahih manin dikna kisamsa lo hi. A gamtat hoihna tawh dikna ngah dingin a gamtat kisialhpih hi.” Martin Luther, Commentary on Romans, 80.\n1. Tu kaal sung a thute a deihna bulpi gelh inla, na lawmte tawh kikum in. Amau gelhte zong ciamteh in.\n2. Martin Luther’ pulaak thu (Friday ni ) ngaihsun in. Bang hangin gamtatna hi lo, upna tawh diktansakna kingah hi, ci-in pulaak thei hiam? Bang hangin hih thu in tuni dongin thupi hiam?\n3. “SDA pawlpi in Reformation (Pawlpi kipuahphatna Lianpi) a zuite\nhi; hehpihna hangin upna tawh dikna kingah hi; Hotkhiatna bucing a tangko a umte hi." Ivan T. Blazen, “Salvation” Handbook of SDA Theology (Hagerstown: Review and Herald, 2000), 307. SDA pawlpi in bang siksanin hih thu um hiam?


url: =Taangtai Khristian Biakna – Sermon by Rev. Dr. S. Pau Khan En :: ZOMI DAILY\nposted on 22 March 2016 at 7:00 am UTC+9:30 Lomkholna: Article, Hauzacin, Paukhanen\nPasian min tawh khatvei Ama thu kikum kik thei ding ihih manin lungdam hang. Tuni a kong gennop thu in “Taangtai Khristian Biakna” ahi hi. Mi khempeuh ading taina, gilvahna, damna, lungdamna ahi hi. Lai Siangtho bulphuh ding Matthai 6: 9-15 hi.\nTua ahih manin thu na nget uh ciangin hih bangin na ngen un: ‘Vantunga om kote’ Pa aw, na min siangtho kizahtak hen. Na ukna hun hong tung hen la, vantung bangin leitungah zong na deih bangin kigamta hen. Nisim (kote) khamkhop an hong pia in. Kote tungah a hong mawhte mawh maisakna ka neih bangun ko’ mawhna zong hong maisak in. Ze-etna lian hong thuaksak ke’n. Gilo’ kiang pan hong honkhia in,’ (Uk zawhna, vangliatna, minthan’na, na nei tawntung hi. Amen.) ci-in na ngen ding uh hi. Note in midangte’ hong mawhna na maisak uh leh vantungah a om na Pa un zong note’ mawhna hong maisak ding hi. Ahi zongin note in midangte’ hong mawhna na maisak kei uh leh vantungah a om na Pa un zong note’ mawhna hong maisaklo ding hi.\n1. Kote Pa: ‘Kote’ cih kammal a om ciang mi khat bek hilo, mi khempeuh a genna hi. Eite khempeuh, ei Christian khempeuh a cihna hi a; ko pawlpi, ko innkuan, ko minam cihbang ciang bek hilo in Christian upna a zui mi khempeuh a genna ahi hi. ‘Kote Pa’ cih ciangin Pasian pen eite khempeuh i Pa ahihna a gen ahi hi. I Topa Jesu in thunget dan hong hilh pen ‘kote’ cih a zang dingin hong deih hi. Pasian pen mi khempeuh Pa hi a, ei bek kineihsak theih thu hilo hi. I vekpi a i Pa ahi hi. Tua ahih manin ‘kote Pa’ kici hi. Pawlpi deidanlo hi, pau leh ham deidanlo hi, beh leh phung deidanlo hi. Tua pen Jesu Thusim ahi hi.\n2. Kote Khamkhop: Tuni ka khamkhop ding uh ann hong pia in… cih ciangin kote khempeuh in ka khamkhop ding uh ann hong pia in cihna ahi hi. Nisim khamkhop ding a neilo om lua hi. I pianna Zogam mahmah zong enkik lehang – nikhat khamkhop ding ann a neilo om hi. Zingsang bang huan ding, nitak ciang bang huan ding cih a theilo tampi om hi. Huan ding neilo, bangci ngah ding cih zong a theilo, a lampi a om vetlo tampi om hi. Gamsung singlak, singnuai pan gilvah theihna ding khat peuh zongin ne in a nitum tampi om hi. Meikuang paisuak om hi. Lungngaih ding hoih kasa hi. Topa thungetna in ‘nisim in ka khamkhop ding uh’ ‘tuni in ka khamkhop ding uh ann hong pia in’ ci hi. Tuni khamkhop ding a neilo i mipih, i sapihte phawk in mangngilh kei ni.\nI duh kine lo in, i neih kine hi. Nungkum, 2010 in Europe gam pawlkhat ka va zinna ah Zomi nupi bangzah hiam tawh ka kimu hi. Amau hong gen khat in ka lungsim hong lawng mahmah hi. “Sia aw, khua lamah ka om lai un, tuni bang huan ding, bang ne ding cih pen a kilungkham mahmah hi. Tu in hih lai ah, bang huan ding hi nawnlo in, ‘bang duh i hiam, bang huan ding ihiam’ kici ta a, tua mahmah nuamsa ung,” hong ci uh hi. A neih uh huan hilo in, a duhduh uh teng thei, a duhduh uh huan thei uh hi. Khua lam tawh teh ciangin a hampha ahi uh hi. Ahi zongin Topa in kote, ko minamte, ei minam bup in ‘nisim khamkhop’ a nei dingin hong lamen, hong deihsak hi. Mangngilh kei ni.\nKhua khat ah khedap a lian mahmah a bulh khat om a, “Bang ci?” ciin a kidot ciangin, “Ka deih ka lei hilo a, hong kipia bangbang ka bulh hi,” ci hi. I khe tawh kituak ding a kileizolo tampi om a, a kilawm, a kilawmlo cih hilo in i neih bangbang a kibulh ahi hi. I kipatna, i gam, i khua, i minam i mangngilhloh ding ‘kote’ cih sungah kihel hi.\n3. Kote Mawhna: ‘Our sins’ cih ciangin kei bek mawhna hilo, ko innkuan bek mawhna hilo, ko minam mawhna bek hilo, ei Christian khempeuh mawhna a genna ahi hi. Mawhna i bawl khak ciangin maisak ding a ngeina ahi hi. A mawhte in zong maisakna a nget ngam ding a ngeina ahi hi. A kinget leh zong maisak ding a ngeina ahi hi.\nEnglish kammal ah bang haksa sa pen na hiam? ciin kidotna khat om a, sangnaupangte in kammal lawh hak a sakte uh hong gen deudeu uh hi. A tawpna ah khatpa in, “I am sorry” cih mah haksa sa pen ing, ci hi. Siapa in, “I am sorry” cih pen a baih mahmah hi, tua sanga kammal haksazaw tampi om hi, ci hi. Naupangpa in, “hilo hi, sia aw, a lawh a baih hang, a genkhiat baihlo hi,” ci hi. Mikang laigelhsiam John Milton in zong, “‘I am sorry’ is the hardest word to say” na ci hi. Mawhmaisakna hong kingen leh zong maisak ziau ding pen a baihlo khat hi kici leuleu hi.\nMite mawhna maisak ding pen, ei a maisak ding dinmun ah i om ciangin kiphatsakna in mun la thei hi. Mawhmaisak ding dinmun i hih leh maisak suk pah ni. Mawhna i bawl khak leh zong maisakna nget ding neu ngaihsut kei ni. Christian nuntakna pen Jesu Christ in mawhna hong maisak bangin eite khat leh khat a kimaisak dingte i hi hi. Maisakna a om kei leh Christian nuntakna ah mai kinawt theilo hi.\nNung Nipini, June 26, 2011 niin Sia Khual (Rev. Dr. Gin Khan Khual) hong kikhawm hi. Ko biakinn Tedim Baptist Church Yangon ah Nipini zingsang hun hong zang hi. Mi tampi ngaihsutna ah kei leh sia Khual pen a kilemlo, a kigal bangin hong ngaihsun om uh hi. Tua leh kei zong mipite ngaihsutna a siang ding hoihsa ka hih manin hihbangin ka gen hi. “Sia Khual aw, kei u zaw ka hih manin mite in hong ngaihsutna vuah a kilemlo bangin hong muh khak uh leh keima mawhna hi kha ngel ding hi. Tua ahih manin tua banga mite hong ngaihsutna a om leh hong maisak in maw….” Tua leh ka nih un kikhawm mipi 400 val muhna pulpit tungah lungdam khut kilen, kikawi in ka om laitak un, nupi pawkhat bang na nehno gawp in khitui peuh na luang keei uh hi. Ka cihnop ah, mite in hong muhna ah a sianglo a om leh khial hi ning, hong maisak in ciin kigen leng, i navaak in, i om nuam a, mite hong muhna zong siangpah, mai kinawtthei pah hi. Sorry cih ding neuna in ngaihsun kei ni.\nThuum ding vangik in ngaihsun kei ni. I kithuum khit leh zong kimaisak ni.\n4. Taangtai Biakna: Christian biakna pen ei-aa bek hilo a, Taangtai biakna hi. Christianity is a social religion. John Wesley in, “Christianity is not a solidarity religion,” na ci hi. Christian biakna i cih pen amah bek a tangdin biakna hilo hi. Mi khempeuh a huam kim biakna ahi hi. Mi khempeuh damna a pia biakna ahi hi. Mi khempeuh nuntakna a pia hi. Pawlpi deidanlo hi. Minam deidan lo hi. Beh leh phung deidan lo hi. Gamgi neilo biakna ahi hi. Mi khempeuh huam khin hi.\nKa sangkahpihte khat amah bek laizo nuam hi. Mite muhna ah “laisimlo” bangin kidawk ut a, ahi zongin laizo amah bek hileh ut hi. Mi muhna ah lai sim ngeilo a, mite ihmut khit ciang zanpuan nuai ah datmei tawh laisim hi. Amah bek kikhual ahi hi.\nChristian nuntakna tua bang hi theilo hi. Nang bek kikhual cihbang om theilo hi. Na innkuan, na pawlpi, na khua leh tui, na minam, leh leitung mi khempeuh a huamkim ding ahi hi. Tua in “we” “kote” cih a deihna ahi hi. Pasian pen amah a nei mi khempeuh PA ahi hi. Nang leh kei hong huap a, midang khempeuh zong huamkim hi.\nKhangluite in, “Singdang/singphung a kikhen behiang kum kua a kituak kiklo,” na ci uh a; ahi zongin Jesu Christ thuakna hanga i mawhna khempeuh hong kimaisak khit ciangin mite, “Jesu Christ singlamteh phungah mawh kimaisak uh hi,” kici ta hi.\n5. Youth, Khangno Hun: Na nuntakna, na khangno hun Jesu Christ adingin na piak leh a manpha penpen nuntakna a nei na hi hi. South Africa gamah tuhun technology tampi a om ma in Pasian thu bangci tangko uh hiam cih a genna vuah, khangno makai khat in, “Ko, South Africa gam ah khangno khat in kumkhat sung khua khat ah nasem dingin ka kipia uh hi (we invest one year of our life for Christ),” ci hi. Khua khat adingin mi 5 kila a – sangsia, doctor, engineer, etc cih bangin mi nga in khua khat ah kum khat Pasian thu tawh kituak in na ka sem uh a, Pasian thu zong ka gen kawm uh hi. Tua hangin Christian hong suak uh hi, ci hi. I nuntakna, i khangno hun Pasian adingin ap, zang, invest le hang, tua mahmah a thupi penpen nuntakna ahi hi. Tua pen tuni Khangnote Nipini (Youth Sunday) i zatna ah i kithapiakna hileh ci ing (tuni July 4, 2011).\nCiamteh ding: Siapa thugenna pan ka phawk khak teng tomlak in kong at suk pak hi. Khialhna a om leh hong maisak un. Hau Za Cin (Phuitong Liim)\nPrevious: UNHCR Card tawite nasep vaiding Malaysia kumpi in genkhia tading\nNext: US gamsung khualzinna pawlkhat – 80


url: =Leitung ah akumtam penpen in akiciamteh Sumatran Orang Utan zawngkuhpi sita (kum 62) :: ZOMI DAILY\nLeitung ah akumtam penpen in akiciamteh Sumatran Orang Utan zawngkuhpi sita (kum 62)\nposted on 19 June 2018 at 8:22 pm Lomkholna: Australia, News, Sawltak, World\nLeitungbup ah akumtam penpen in akiciamteh “World’s Oldest” zawngkuhpi khat sita hi ci’n AFP News te’n pulakkhia uhhi. Tua zawngkuhpi pen kum 62 phakhinta a, anuntaksung in amasungpiang ta 11 nei a, tuate sungpanin akizom suaksuak tusawn tasawn 54 nei kici hi.\nTua zawngkuhpi pen Sumatran Orang Utan zawngnamte hi a, ahi zongin Australia gamsung aom Perth khuapi ah akikhawi ahihi. Aminpen “Puan” kici a, nupi zahtakte akisapna “Lady” cihtawh akibang ahihi.\nTua zawngkuhpi Puan pen Monday ni in akikepna, aki khawina Perth Zoo sungah asi ahihi ci’n Australian Zoo Officials te’n genkhia uhhi. Hih zawngkuhpi pen Malaysia te’n 1968 kumin Australia te letsong “Gift” in apiak uh ahihi.\nHih zawngkuhpi in Perth Zoo adingin amanpha mahmah ganhingkhat hi a, tu leh ta tampitak nusia in hong sihsan hi ci’n Primate Supervisor Holly Thompson in genkhia hi.\nTua zawngkuhpi in ta 11 nei in, tusawn tasawn 54 aneihte pen United States, Europe, Australasia, Sumatra cih leitung gamtuamtuam ah kithehzak in kikem kawikawi hi.\nMore: Japan puteek kum 112 apha khinkhat leitung ah pasal kumtampen in ki ciamteh\nPuan kici zawngkuhpi pen 1956 kumin asuak hi a, Guinness Book of Records te’nzong leitung ah anungta Sumatran Orang Utan lakah akum atampenpen in ciaptehna apiak uh ahihi. Ataktak in Orang Utan anu tepen kum 50 val anuntakding hamsa mahmah himahleh, hih Puan kici zawngkuhpi pen kum 62 tak nungta hi.\nTulaitak Perth Zoo ganhing khawina sungah Puan kici zawngkuhpi ii atanu 2, atu 4 leh atusawn 1 nusia in asi ahihi. Sawltak #zomidaily\nPrevious: Amau cih amau vai hiven\nNext: Malaysia, Kepong ah numeino kum 4 aphapankhat 30 veival kidawtgawp in si


url: =MH370 vanleng tawh kisai anunung pen thupulakna kinei :: ZOMI DAILY\nMH370 vanleng tawh kisai anunung pen thupulakna kinei\nposted on 9 October 2017 at 7:15 pm UTC+9:30 Lomkholna: Malaysia, News, World, Zingsol\nMH370 vanleng pen 2014 lai in Kuala lumpur pan Pekin khuapi alen laitak in a mang vanleng khat ahi hi. Tua vanleng tung mi 239 tuang uh hi. A tuang mi sung ah senmi tampitak om ahih man vanleng mang zon-na ah Sen kumpi zong nakpi in kihel hi.\nGam tuamtuam kipawl in zon-na a bawl uh ni 1046 a sawt khin ahih man in tu kum January ah zon-na te kawl ta uh hi a, MH370 vanleng muzawhlohna pen a lamdang mahmah thu khat hi a, “san zawh ding a haksa mahmah thu hi” ci in Oct 3, 2017 in, Australia thuzong thukan te in hih vanleng mang tawh kisai a nunung pen thupulakna ah gen uh hi.\nNisim mihing Awn (million) sawm bang vanleng tawh khualzinna a om den tu hun lai tak in MH370 zon-na te tangtung lo cih pen san ding in haksa mahmah hi cin in thupuakna laidal sung ah ki gelh hi. Vanleng mang zon-na ah kihel Australia minam kumpi nasem khat ahi Dr. David Graphin in MH370 vanleng mang zonkikna te om kik ding maw om kik lo ding maw cih pen Malaysia kumpi le Sen kumpi tawh kisai in, aman bel hih zon-na te om suak leh hoih pen ding hi ci in BBC kiang gen hi.\nMH370 vanleng mang zon-na pen leitung ah a gol pen zon-na khat zong ahi hi. Amasa ni 52 zon-na pen in lawhcinna hong neih lot ciang in tuitung tuinuai ah ki zong aa tai tein 1.2 ah zong ki mu zolo ci in khensat uh hi. MH370 i athem aneng ci a ngaihsut theih van kisia pawlkhat te pen 2015 le 2016 ah India tuipi sung a om tuikulh te tung le Africa nisuahna lam a om tuipi pang zangdung te ah ki mu khia zel hi.\nRelated: Malaysia vanleng MH370 amancip zawh kum 3 cingta\nAustralia kumpi in a muanhuai van le thu thak te hong om ciang bek in zonna te kipan kik ding cih gen in Malaysia kumpi in bel zonna te a bawl nonlo hang MH370 mangna thu tawh kisai thubawlna (case) pen nei suak ding uh ci hi. Zingsol\nPrevious: Gitlohna kongvang (the door of evil) ~ Dim Lun Zam\nNext: Kawlgam ah tukum Distance Laivuan ki gakding\nMalaysia: Naupang kum 2 aphapan khat mawtaw tungpan kia in si ~ ZD


url: =Tulaai Leitung Thuthang Tuamtuam Updates October 3, 2014 :: ZOMI DAILY\nposted on 4 October 2014 at 7:46 am Lomkholna: Khawmpau, Myanmar, News, World, Zomi\n· India gam Bihar state Patna khuapi ah Hindu Biakna zui te in October 3, 2014 ni in Khuado bawl in nasiatak mi atulsawmlom asim adianziahziah laitak uh Meikhau kitat in mipilak ah kia ahihman mipi mei in ahuupding lau in taaikeek uh a numei leh naupang ahatlo zawdeuh mi 32 mipi in siklumkha in 24 naakpi tak in liam uhhi. India gam ah Hindu te pawiciang mi lomsih thei gige a August in zong mi 10 si in 2013 October kha sung in zong mi 91 si uhhi.\n· IS migilo te do ding in US te thacialna ah vakuankhia taktak tading in Australia kumpi thuneite in October 2,2014 ni in thukimna ngahta uhhi. Leitung ah gaal aphuangnuam hih IS te peen acimannading in nga gubuah bangin khatzong siitlo in zialkuul hi ci in AU PM Abbott in genkhia hi. Tu in Australia gamte in Gaalvanleeng 6 leh akilum let thei zialzial gaalkaap 600 paisakding in kithawisak ziahziah ta uhhi.\n· IS migilo te in Syria gam a micimawh huh ahi Taxy hawl Alan Henning British gammikhat angawn atan leuleuna uh Video October 3, 2014 ni in khahkhia leuleu uhhi. Is migilo te in October 3, 2014 ni in Turkey tawh gamgi Kobane khuapi nasiatak in niil leuleu uha Kurdish gaalkaap te tawh nasiatak in kido uhhi. Turkey ten bel October 2 ni in gaalkaaptha tawh IS te doding thukikna angahna uhtawh kizui in Kobane khuapi kadaalpahding uhhi ci in kithawi pah ciatciat uhhi.\nPrevious: Dahna Pulakna: Mangpha Pa Thang Lian Hau\nNext: Tg. Kam Za Khai lungdam pihna\nUSA economy leh Gam leiba tawh kisai ~ DK Khup


url: =Tulaai Leitung Thuthang Tuamtuam Updates May 6, 2014\n· Kaawlgam sung ah khasum kumkhat teng 20 pan atungsiah angah mikheempeuh kumpi tung ah siah piatading ci in Kawl kumpi te in May 6, 2014 ni in taangkokhia uhhi. Siah laakna tawh kisai in nam 5 kibawlkhinta cih pulaak beh uhhi.\n· US Tuipi sung tawk kawikawi campany khat in Atlantic tuipi sung ah Suai (gold) Ounces 1,000 $1.3million manding leh Nguntang pawlkhat May 6, 2014 ni in mukhia hi ci in taangko uhhi. Hih suaite peen 1857 kum a Panama pan New York khuapi manawh apai Tembaw pi kibung tungpan amuh uh ci uhhi. Hih tembaw kibutna hang in mi 425 si hi.\n· May 26-27 pan kumpi kiteelna ah aluutding Egypt gaalkaap maangpi lui Mr Si Si in meesuai kawm TV pan thugenna May 6, 2014 ni in nei a ken kumpi kangah zenzen lehbel Ukna kilaaksak Morsi party ahi Muslim Brotherhood ten mun kiukhat zong ngahnawn kenteh ci in taangkokhia hi.\n· Thailand Prime Minister Yingluck Shinawatra alangpang te in thuneihna thumanlo in ngah cihtawh thukhunpi zum ah thu abawlna pan apentheihnading in May 6, 2014 ni in a sitni tetawh Court ah na mapai seisai hi. Azenzen in amawhna akimuh leh aza pan kiheemkhia ding a amah adeih mipi te in nasia tak buaina bawlding cih ahihman in Thailand gam te masuan namtui khollo hi.\n· Ukraine gam nisuahna lam Slovyansk khuakim ah Russia deih thautawi te leh Ukraine gaalkaap te May 6, 2014 ni in nasiatak kikaap uha, Russia deih thautawi 30 si in Ukraine gaalkaap 4 si uhhi ci in thunei te in genkhia uhhi.


url: =ZAM Thupuak :: 29 May 2016 :: ZOMI DAILY\nZAM Thupuak :: 29 May 2016\nposted on 28 May 2016 at 2:06 pm Lomkholna: News, Newsletter, Refugee, ZAM, Zomi\nHun leh nite hong bei zelzel a, ZAM kumcin leh palaai kiteel hunding zong hong naito hiaihiai ta hi. Tua tawh kizui in April 25 ni in ZAM kum (10) cinna khawmpi vai ding leh makai kiteelna ding vai ZAM Advisors teng tawh thu kikupna kinei thei hi. Kum (10) sung tawntung a nungta Pasian in haksatna leh gentheihna a tuamtuam sungpan hong kalsuanpih in Pasian’ hehpihna mah tawh ih Zomi Kipawlna hiciang maa a suanthei ih hihi. Makai kiteelna ding tawh kisai, akisam bangbang vaipuakna hong nei dingin anuai a Election Committee mi 7 teng kiseh hi.\nRev. Dr. Cin Sian Pau (Convener) Ph: 017 329 1810\nRev. Thawng Ngaih Khup Ph: 010 264 3312\nRev. Gin Do Khup Ph: 017 369 1478\nRev. Thang Do Khen Ph: 017 611 5622\nPa Thang Za Khai Ph: 012 621 2447\nRev. Gin Khan En Ph: 017 334 1760\nRev. Dai Sim Mang Ph: 016 6157 573\nMinam itna leh veina takpi tawh hunbit a semnuam, aki piakhia nuamte hongki muak hi. Candidate akihel nuam khempeuh in atung a Committee te tungpan 01 – 31 May khakhatsung Candicate Form ki latheita hi. Theihding: Candidate alutding khempeuh Khua makai leh Pawlpi makai te theihpihna bektawh kisang dinghi.\nKumcin khawmpi & kiteelna:\nAni : 07 June 2016\nAhun : 11am – 5pm\nChief Guest: Australia pan Pu Zokhai\n(ZAM Founder) zong hongki helding hi.\nZAM Candidate lutding te theihding\n¨ Zomi kipawlna ZAM Card leh UN Card nei hiding\n¨ Khua kipawlna leh Pawlpi kician KHATBEK lutna anei mi hiding\n¨ Mangpau or Malay hoihtak a pauthei, agelh thei hiding\n¨ Akilawh thei natnanei mi hilo ding Gentehna: TB, Hepatitis B or C leh HIV cihte…\n¨ Minam veina leh deihsakna nei a, ZAM thukhun leh dante’ azui ding mi hiding\n¨ EC teelcing a ngah peuhmah hunbit in asem theipah hiding\n¨ Candidate pen Pawlpi leh Khua makaite phalna leh theihpihna bektawh kipuak theiding (Theihding: Innkuanpih neinailo “Single” hileh kideihzaw).\n¨ Ki teelna hunsungah ami pumpi mahmah aom te bek kiteel theiding\n¨ Ki teelna ah Pawlpi pan tangmi 1 leh Khua kipawlna pan tangmi 1 in mee pia theiding\n¨ Candidate khempeuh in Election Committee te tungah 01 – 31 May 2016 kikal in Pawlpi leh Khua makai te letmat thuhsa Candicate Form apkik hamtang ding\nZAM ah RHB Insurance Kilei Thei ta\n30 (Monday) May 2016 ciangin ZAM zumpi ah nai 10:00AM – 12:00AM hun sung teng RHB Insurance kilei thei ta ding hi. Ahun lap in hong pai in, a tung masa kipia masa ding hi.UN Card te uh leh sum a kisam zah hong tawi hamtang un.\n1. Mimal (Single) a lut man-RM164.30 (Sum zattheihzah RM 10,000)\n2. Innkuan (Family) a lutman – RM 206.70 (Sum zat theih zah RM 12,000) Innkuan khat ciangin tate thum leh nulehpa tawh mi 5 a pha dinga kiseh ahihi. Ta thum val na neih leh khat ciangin RM20 na behlap kul ding hi. Na lutpih ding na tate pen kum 18 nuai siah hi hamtang ding, kum 18 tungsiahte in a tuamin a lei uh kul hi.\n3. Personal Accident (PA) mimal khat ciang – RM 12.20\nKum cingh khin nasem theite peuhmah in PA zong na lei hamtang un. PA pen Accident na tuah zenzen leh na kibawlna sum bei teng lakpan RM 2,000 ciang hong sik ding hi. Sihna (or)mibatloh suakna na neih zenzen lezong huhna sum RM 23,000 ciang dong kingah thei a, siatvehna RM 2,000 hong pia ding hi. Sihna natna, liamna baina Accident cihte pen tuah hun ding kithei khol lo ahihmanin Insurance neih huai mahmah hi. PA bek kituam lei thei lo hi. PA leh GS kilei khawm thei bek hi.\nREMEDI Health Insurance te Ngimna bang hiam?\nNatna satna khat peuh tawh Refugee leh Asylum-seekers te zato a lup uh ciangin amau piak zawh loh ding sum tampi bei thei hi. Tua hun ciangin sumlepaai tawh huh in panpih ding cih penREMEDI Health Insurance te’ ngimna bulpi hi.\nUNHCR Card nei khempeuh in hih REMEDI Insurance a lei uh a kul ding hiam?\nUNHCR Card nei khempeuh in hih Insurance pen nei in lei ciat uh leh hoih pen hi. Tua dingin zong a kihanthawn den ih hihi.\nCommunity Card (ZAM, ACR, ZRC, CRC…) bek nei hilengakilei thei veve diam?\nCommunity Card bek na neih leh kilei thei lo hi. UNHCR Card na neih loh phamawh hi.\nKei pen Refugee hi ingh. Ka pasal pen cina gim ahihmanin tulaitak zato ah lum hi. Zato lupman tam lua, sum lah nei lo ka hihman un hih Insurance pen tun lei pah leng akingah diam?\nTuadan ziau hi thei lo hi. Health Insurance ih cih pen mailamah natna satna khat nei in zato tung kha zenzen lehang, tua hun ciang bek a zat ding ahihi. Tuletu a na natna (or) a beisa hun a na neihsa natna hang tawh hih Insurance lei ken la, mailam hunah kidalna dingin Health\nInsurance leizaw in. Tua ding hizaw hi. Cihnopna ah Insurance in a leite tung pan sum kaikhawm phot a, tua sum kingah zah tungtawnin huhna sumlehpaai a pia hizaw hi. Tulehtu a zat pah dingin sum kicingh nai lo kha ding hi cihnopna hi.\nNi 120 sung kingak phot cih thu tawh kisai tawm nong genbeh thei tam?\nCancer leh Lungtang natna nei te bekin ni 120 ngak kul hi. Ahizongin ngak hun ni 120 sungin tuahsiatna (Accident) khat peuh tuakin haksat luatna na neih leh a thu tawh kizuiin hong kihuh thei veve hi. Cancer leh Lungtang na losiah tuni na lei leh zingciang Zat theih pah hi.\nInpatient leh Outpatient a khiatna bang hiam?\nInpatientciangin cina gimlua zato lum cihna hi. Zato lumte Insurance in huh hi.\nOutpatient(OPD)pen a pualam pan zato kilak, ki ensak in ciahkik zel, zato lup kul se lo cihna hi. Tuate pen Insurance in huh lo hi.\n***Zato na lup zenzen leh na Insurance card leh na REMEDI Card lak masa hamtang in, Registration Fee bek na piak kul ding a, zato lup man sum bei teng nang piak kul lo pah ding hi\nZAM Khasim Thungetna\nEBC- KL Church Pastor Khup Thawn Lian’ makaihna tawh 26 May 2016 Thursday ni ZAM palaite khasim thungetna ki nei thei in Matt.7:7 ‘Ngen un nanget uh leh hong kipia ding” cih bulphuh in Hannah ih thungetna leh Isreal te makaipi a hi Siampi Eli leh Samuel te kikal ah makai te thupitna tampi hong hawmsawn thei a hih manin ki lungtai mahmah hi. Topan’ te a dingin a zah tampin hong zatsak semsem tahen.\nNgeina van tuamtuam hong tungthak\nZAM zumpi ah ih ngeina van puansilh leh nikteen tuamtuam hong tungthak hi. Alunglut peuhin amanlang inn hong en un. Hong tungthak vante: Tangciin bantom, bansau khuisa, Pasal Zopuan akang khuisa. Tualo adang aki ngahthei van te pen Zopuan Design tuamtuam, Zoniik Design tuamtuam, Puanten, Puandum, Zodial (Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cih te akipan naupang puan tuamtuam te deihzahzah omden hi.\nNa UN vai nakan nuamhiam?\nNa UN vai lunghimawh in kannop dotnop nanei hiam? UN Department tuamtuam ah lai gelhsaknop naneihleh ZAM Member Card ahing atawi te ading in pekkhatzong manngenlo in ZAM zumpan lai ki gelhsak theiden hi. UN Card hongki laksakte zong ngetkikna lai ki gelhsak theihi.\nLaibu thak ki leithei\nChristian Nuntakna ah a kisam theihhuai thute\nLaimai 231, Laigelh Daniel Kauffman, Lailet Rev. Langh Khan Thang (D.Miss), ZAM zum ah bukhat RM10\nTedim & Kawlpi sum ki khakthei\nShewkabar dawl 3 na Contact: Pa Khup 011 3343 3031\nNamdang hilo, Zomi te mawtaw ki kawmthei\nKL khuasung Contact: Thangkhek Ph: 017 365 3391\nKimat kihen na tuahkhak leh…\nZAM Card tawi te kimat kihen atuak na omkhak uhleh:\nSia Tuangpu: 016 254 4093, Sia Go Mang 018 202 1216\nCourse Zawhna Certificate La Mangngilh Ken\nA diakdiak in TB zatui nei peuh mahin Zato te hong piak zah na zawh/nek khitciang hih nu/pa in a zatui a tawp dingin nei hi cih theihpihna lai nalak mangngilh khak leh gamdang na len kuanciang na ci a dam hang xray hong ziah leh meimapawn hong dawk hamtang dinga, course zawhna lai na lahtheih kei leh a tawmpen kha 6 course TB zatui mah nanek kik kul ding hi. Tua ahihmanin pilvang in vaikhat peuhpeuh ah.\nZato napaiciang Address kisam hi\nHospital ahih keileh Clinic khatpeuhpeuh napai ciangin tulaitak na omna Address kisam tawntung ahih manin, aki gingsa in omgige in. Address cihciang in avengmin bek hilo a, inn Khan nambat, dawlbangzahna, lampimin leh pin code cihte hi a, natheih keileh na Tui Bill, Mei Bill te tungah akician in omhamtang dinghi. Na telcian kei leh tua bill te khat keng pah in.\nMat leh Hen lam buaipih teng\nNiang Lun Cing (Tuikhal), Niang Deih Vung (Tuikhal), Pau Nun Nem (Vaivet), Sian Lian Hung (Sawbua), Pau Sian Thawn (Singzung), Do Suan Nang (Phaileng), Cin Deih Lian (Kapteel), Lian Cin Khual (Anlangh).\nKap Za Thang (Valvum) leh Cing Sian Huai (Thalmual) IPR ah, Go Mun Pau (Thalmual), Cin Lian Mang (Tualzaang) leh Thawng Khan Khup (Kapteel) HUKM ah, Sut Sian Thang (Anlangh) Selayang zato ah, Sawm Lian (Buan, Thang Biak Sang (Lunmual) leh Cia Mung (Pydawtha) JPN ah..\nZOLAI SIMBU Kilei thei ta\nZogam mipil,miliante laisinna bulpi Zolai Simbu Tanlang pan Tanli dong leh namkimbu ,Zolai gualhzia -Zolai Grammar tawh a kithuah laibu hoih mahmah khat RM 30 tawh ZAM zumpan kilei thei hi.\nPhone No. Khat Hamtang Lotngah In\nOperasi aom ciangin UN tawi/tawilo tawh alom in hongki manding a, tuakhit ciangin na Phone leh na vanneih khempeuh hong laksak in, Phone Number khatpeuh na ciapteh theih keileh thong/Camp sung ah Campsung panin kuamah tawh ki thuzakna omlo in na buaicip kha ding hong kidahpih mahmah hi.\nPrevious: 21- Panglong or Pinlong Conference (ပင္လံုု ညီလာခံ) leh Zomi Kipumkhatna\nNext: Tokyo Airport ah Korea vanleng khat Engine meikang\nMalaysia Kepong ah innkhat meikanggawp in mi 3 in sihlawh ~ ZD\nItna bucing (Margarete Gawtier) Part 4\n6 Virtues and 24 Character Strengths ~ Hau Za Cin\nItaly gamsung aom Highway lei golpikhat kicim in mi tampi si


url: =ZAM Thupuak :: 04 December 2016 :: ZOMI DAILY\nposted on 4 December 2016 at 4:13 pm Lomkholna: Malaysia, News, Refugee, ZAM, Zomi\nZomi Nam Ni mapankhop ding zotna leh theihsakna :: Malaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bangin tu kum zong thupi tak leh picing takin bawl theihna dingin 14 November 2016 in ZAM zumpi ah kimuhkhopna kinei hi. Tu kum zong nopci tak leh picing tak a ih bawl zawhna sum leh pai tampi hongki samding ahih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uh hi.\nSecretary(2) Rev. Suan Cin Hau 011 1447 1981\nV-President Rev. Thang Za Cin 012 6110 046\nAssist:Treasurer Tg. Thang Lam Cin 017 379 1327\n1. Zomi Nam Ni a dingin sum leh paai tampi mah kisam a I pankhot ngeina bangmah in tutung zong Khua ki pawlnate panin RM 200 leh biakna Pawlpite panin RM300 tawh mapang khawm ding in I kizawn hi.\n2. I minam pi ni ciang in Pu Lengtong Pauno, Sm San Nuam leh Idol 2014, 2015, 2016 Top 3 ciang a ngahte in la hong sa ziahziah ding uh hi.\n3. I minam geina laam tuamtuam te zong ki laam ziahziah ding hi.\n4. Chief Guest Dr. James Suan Za Dongh kisam ding hi.\n5. I minam ni muakna I neih den ahi Zomi Cup(Tukpeng) leh Zomi Cup(Volley Ball) zong nasia tak in kibawl ding hi.\nZOMI CUP – 2017\nA (7) veina Zomi Cup pen hongtung ding January 28 pan Februa -ry 2 kikal in kibawl ding hi. Tukum in Zomi Cup ah Tukpeng leh Volley Ball namnih kibawl ding hi. Kumsimin Zomi Cup kibawl zel a, khang no tampitak I kihel zel hi. Tukum 2017 I Zomi Cup pen nidang tawh kibangloin kibawl ding hi. Zomite sungah siamna tuamtuam nei tam pi I om a, tua bangmah in tukpeng kimawl siam zong tampi I nei hi. Ahi zongin I siamna leh I ukna a nuntakpi taktak I tamnai hetkei hi. Tukum Zomi Cup ah Myanmar National League a kimawl Chin United FC team I Vice President ahi Sia Do Khan Khup leh alawmte zong hong kihel ding uh a, siamna nei takpite zong hih a siamna tawh kivak in a khuasak zawh nading kigel khawm ding hi. Zomi khangthak te a dingin siamna leh ukna tawh nuntak khuasak theih nangin lampi khat kihong cih theih ahihi.\nZomi Cup (Volley Ball) pen Kampung Pandan Sport Complex ah January 16-17 ni in kimawl ding in kigel hi. A lunglut team te in January 6, 2016 ni ma in minsazian leh passort size photo piak kim ding ahihi. Zomi Cup Volley Ball a kidem nuamte adingin lut man RM 400 leh Deposit RM 100 hi ding hi.\nZomi Cup tukpeng kimawl nading pen Astaka Sport Complex PJ(Phucil leh Nantal tualpi) ah kimawl ding hi. Zomi Cup tukpeng a kimawl ding te in lutman pen RM 800 leh Deposit RM 400 hi ding hi. Tukepng kimawl ding te’n minsazian, ZAM Card No. leh passport size photo te January 6 ni a nunung pen kipia thei ding hi.\nZomi Cup a ding min sazian hong pia sa khua te\n(1) Saizang, (2) Vanglai.\nZSM kumcin ah Sapna\nZSM kumcin meeting ding pen December 07, 2016 (Wednesday) ni in ZAM hall ah kibawl ding a, zingsang nai 10:30 – 11:40 kikal ann nek khopna kinei ding a,12:00 lian in hun kipan ding hi. Tuani mah in 2017 a ding ZSM laibu te zong kihawm khia pah ding hi. Zomi pih a kua maciat nong kihel kim nangun itna tawh kong zawn uh hi.\nKawlgam,Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi a hi Zomi Association of Malaysia (ZAM) zum ah nong hawh/pha hamtang na dingun itna lianpi tawh kong zawn uh hi.\nZAM member I cihpen ZAM Card bawl ngei cihbek hi lo in UN card neihkhit hang a renew/hingsak dente member hiden cihna hi. Refugee na kicih sam hang UN Card na neih naikei leh UN ten kami hong ci tuanlo hi. Tua a hih manin Zomi na hih leh ZAM card bawl in. Amau panpih na kisapnai kei leh huh zaw phot in.\nUN ZUM KIKHAK DING\nDecember 9 (Friday) ni UNHCR zumpi kikhak ding cih CLU(Community Liaison Unit) pan zaksakna hong gen khia uh hi. Tua ahih manin December 9 ni UNHCR card a bei ding te December 8 ni-in UNHCR zum ah pai in na card uh na renew sak un.\nGRAB CAR TAWH ZAM ZUM PAIDAN DING\nZAM zum nahawh nop leh baihlua ta! ZAM zum address na theih kei leh GRABCAR na sapciang DROP OFF a cihna mun ah ZOMI nagelh khit phetin Zomi Association of Malaysia hong suak pah ding a, na ut hunhun in na Grabcar hawlpa sam lecin lungmuanhuai takin hong kha ziau ding hi.\nMalaysia a om Bank khempeuh pen a system uh akilaih na tawh kizui in tu laitak aa natawi Bank Card pen card a thak laih kul ahih manin natawi card te Bank tawh kizui in na card bawlna mun mah ah a manlang in na card va laih sak in. CIMB card tawite ading ahih leh December 20 ma na laih khak kei leh kizangh thei nawn lo ding hi.\nSVP team te interview napan a card kipia kik nawnlo na theih uh leh Asylum Access zumte makaihna pan sitni te tawh pang khawmin UN nangah kik theih nading hong geelpih/vai hong hawmpih ding ahihmanin ZAM zumah hih lai namuh phetin nong zaksakpah nangin deihsakna lianpi tawh kong tangko uhhi. Asylum Access te kiang ah utbangin kipai thei loin appointment lak phot kul ahih manin UN pan lai na ngah phetun nalai teng tawh hong paipah un. Appointment date ma kal khat a kisap in nong paipat a leh sitnite in buaipih man nawnlo ding hi.\nKawlgam ah Rakhai kala i cih te leh kawlte kinak buai na hangin Malaysia hong lawh khak ding ki lipkhap mah mah a hihmanin vaksuk vaktohna ah pilvang tak a i om theih nang i kitheisak hi. Malay gammite mahmah in zong kawl gam Embassy mai ah lungphona nei uhhi. Thusit na khat peuh natuah leh ZOMI nahihna ZAM card leh Palai te phone No. te limtak kem in.\nZAM zumpi ah nisim zumhon hunsung khempeuh in RHB Insurance kilei thei hi. Hih Health Insurance pen a deih khempeuh in kilei theilo a, UN Card neite bekin lei thei hi cih mangngilh kei ni. Insurance leina dingin UN card copy, omna inn address cihte kisam ham tang hi. UN card a nei zongin kum (60) val sate in kilei theilo ding hi. Nu leh Pa in Insurance card neih khit ciang a suak pan naupang te pen Insurance kibawl sak thei nawnlo a, a Nu leh a Pa I card renew ciangin kigawm thei pan hi.\nChurch Management tawh kisai thusinna\nRev.Dr JM PAUPU tawh “Church Management” bul phuh in Pastor thusinna ki nei ding hi.\nAni: 5-6December 2016\nAmun: Zomi Christian Ass -embly\nAdd: No.77-1, Jalan 1/91 Taman Shamelin Parkasa, Cheras.\nMalaysia a om Zomi Pastor khempeuh Jesuh mintawh ih ki zawn hi. (ZCMC)\n1. Factory wash plastik\nAmun – bukit beruntung, rawang\nNasep hun – 8:00am –10:00pm\nKhasum – Basic + Overtime 1936RM\nUN card nei hi ding hi. Kha khat ni 26 sung sem ding, Omna pia, ann pia lo.\n2. Tzu-Chi SIKHAN AH NASEM DING KIDEIH\nTZU-CHI sikhan ah mangpau pan zopau leh kawlpau in kamlet thei ding mikhat kideih hi.\nNasep hun ni khat nai (10) Omna pialo, ann vak, Kal khat khat vei off. Numei/Pasal (4) kideih. Khasum RM 1350-1400\nNasep tawh kisai Contact : Sia Khuppi –016 3838 014\nNA LAI HONG LA IN\nLian Sian Thang lai ngah ding ZAM ah hong tung a hih manin a manlang in hong la in.\n1. Vung Boih 11. Dim Ngaih Lian\n2. Kai kham Mang 12. Steven Thang Sian Van\n3. Dim Lun Siam 13. Michael\n4. Ning Khan Cing 14. Niang Deih Lun\n5. Cing Za Nem 15. Hau Suan Piang\n6. Mang Sian Thang 16. Jam Kho Tong\n7. Hau Lian Thang 17. Niang Gel Lun\n8. Mang Pi 18. Thang Sian Sang\n9. Cing Sian Len 19.Cing Sian Zuun\n1. Kam Ngaih Cing (Pimpih) Sugai Way palik zum pan kitan khia\n2. Vena (Ngente) Serdang pan kitan khia\n1. Tuang Puu (Anlangh) Pudu Clinic\n2. Pau Lam Kim (Tuimang) GHKL\n3. Thang Khan Dim (Pimpih) Sunggaibuloh\n4. Thang Sian Tuang (Haupi) IPR\n5. Tual Hen Pau (Mualpi) HUKM\n6. Pau Suan Kim (Suangzang) HUKM\n1. Go Za Thang(Tuicilh) – 50RM\nZAM zum leh thupuak a ding panpihna hongpia Zomi u le nau, Khua kipawlna leh biakna pawlpi khempeuh tung ah\ngenzawhloh lungdamna lianpi ZAM pan kong tangko uh hi. Topa Zomi te thupha a hiden dingin hong siam ta hen.\nZYA BUILDING A DING\n1. Anlangh Khua kipawlna-Malaysia -200 RM\nPrevious: Taiwan President in Trump ahopih manin China ah thangpai ~ TK Lian\nNext: Pope Francis leh AirAsia Company neipa kimuhkhopna neita ~ ZD


url: =Thuthak tomkim ~ The Tedim Post (02 July) :: ZOMI DAILY\nposted on 2 July 2020 at 10:45 pm Lomkholna: Myanmar, News, TedimPost, Zomi\nNews In Brief Thuthak tomkim ~ The Tedim Post (02 July)\nChin State kumpi vaihawmna tawh Hakha Khuapi, Myothit veng ah a sanna Pi 75’, a zaina Pi 14’ apha Independence Statue Suangkhuam phuhna kinei hi. Chin State Municipal budget MMK 60 Million tawh akisep laitak ci hi.\nChin State, Hakha Khuapi ah inn mun thak Acres 676 hawn khiatna nei uh hi. Pi 100’x100’ mun hoih te Tein 150 tawh zuak uh ci hi.\nKachin State, Hpakan Township, Waika Khua a Suang manpha khuk tawhna leisaite kicipna hangin misi luang 125 bang kimu ta a, mi 200 kim bang si dingin ki ummawh hi.\nKha khat sungin Dollar sum 3% bang kiam suk a, July 1 ni-in sumkhek 1$ = 1360 Kyats dongah kia suk hi.\nNLD party in 2020 kiteelpi ah kuanglui dingte a teel uh ciangin mimal enlo in party zumpi pan thukhun om bangin stage 3 kantan in teel ding ci-in gen uh hi.\n2020 kiteelpi ah gampua a om Myanmar gammi ten vote a piak theihna dingin Union Election Commission (UEC) te lamlahna bangin hoihtak ka panpih ding uh hi ci-in Singapore leh Japan gam a Myanmar Embassy zum pan thunei ten genkhia uh hi.\n2020 Kiteelpi hunah mipite in suakta tak a mee(vote) piak theih nang gal kikap/kidonate khawl bawl phot dingin Kachin State People’s Party in ngetna thusuah bawl hi.\nChina(Sen) gamah Leitung bup akilawh thei ding nattun pulnatna thak khat China(Sen)mipil ten mu khia uh hi. Hih natna pen vok tungpan akimu hi a mihing tungah zong kilawh kawikawi thei ding ahihman in mipilte patau mahmah uh ci hi.\nBangladesh Defence Minister Abdullah Al Mohsin Chowdhury Covid-19 natna hangin si hi. Tulaitak Bangladesh gamah Covid-19 natna nei 153,277, natna hangin a si 1926 phata uh hi.\nIran gam in USA te kumpi pa Donald Trump mattheihna dingin Leitung bup a Palik kipawlna lian pen ahi INTERPOL tungah huhna ngen a, INTERPOL in nial hi.\nMore: Tedim khuapi ah First Private Bank ki hongta ~ Tedim Post\nRussia Kumpi Putin in 2036 kum dong kumpi sem ding ci hi. A sep theih nading thukhun kipsakna athukim mee(vote) khia 77.9%, athukimlo 21% pha hi. Prime minister leh President kum 20 val sem khin a, tulaitak Kum 67 pha in akum 83 dong kumpi semto suak ding ahi hi. Source : 7day news, Eleven Media, Myanmar Times, Taungzalat Times.\nPrevious: Lai Siangtho sung nambat tentuahna\nNext: Covid-19 leh Zomi te khamuanna ~ Neng Za Khup


url: =Malaysia ah Kawlgammi nasemding kipuaksawm nawnlo ahih manin FMM te patau ~ ZD :: ZOMI DAILY\nposted on 9 December 2016 at 9:40 pm Lomkholna: Myanmar, News, Sawltak\nMyanmar kumpi in agammi te Malaysia gamsung ah nasemding in hongpaisak nawnkei suaksuakleh Manufacturing Sector ah nasemding kitangsapna omding hi ci’n Federation of Malaysian Manufacturers (FMM) in genkhia hi. Malaysia Local Employment Agencies te genna ah tulian inbel Kawlgam panin nasemding puaknawn vetloding cih zaksakna Black-and-white omnailo ci a, ahi zongin adinkhawlphot suak hi.\nAhi zongin Myanmar kumpi in agammi te hongpuaknawn vetlo in akhakcipsuak leh Malaysia Manufacturing Sector in kithuak mahmahding hi ci’n Federation of Malaysian Manufacturers (FMM) te’n genkhia uhhi.\nAtung a Photo pen Malaysia gamsung ah gamdangmi nasem koipan hongpai cih lahna hi a, Pakistan, India, Nepal, Bangladesh, Myanmar, Thailand, Indonesia, Philippines cihbang in gamtuamtuam pan kipaitek hi. Tualak ah Kawlgam pen 6.8% ahihi.\nKawlgam in akhaktanma nangawn in gamdangmi nasemding akicingzolo hi a, aki khakcipsuak takpileh kigawtna khat hi in, nasemding mi kicingloding ahih manin ki cimawh mahmahding hi.\nAbeisa Tuesday ni in Myanmar Newspapers in agenkhiatna ah “Ministry of Labour, Immigration and Population” panin Statement khat khahkhia uh a, Malaysia in Rakhine State sung aom mivomte vaitawh kitelkhialhna nasia semsem ahih manin, Kawlgam panin nasemding kipuak nawnloding hi ci’n genkhia uh cihi.\nAbeisa June kha ciangciang Malaysia gamsung ah Kawlgammi nasem in apai Myanmar Workers 100,349 aphakhin hi a, tuazong akicing hinailo hi. Manufacturing Sector muntampi ah nasemding kicinglo “Shortage of Labour” hidenlai hi.\nTuaban ah Malaysia gamsung ah Kawlgam nasemmi te pawlkhat nasepna panin patau in ataisim zong omtuak hi. Tuabang in nasemmi ataisim aom ciangin a Boss (Employer) te’n kumpi tungah liausum piakha uh ahih manin, Kawlgammi nasemteng ataisimding pen Boss te patau mahmah uhhi. ZD Sawltak #zomidaily\nPrevious: Biakinn sungah mivomte 9 a kaplumpa thukhenna kipanta ~ TK Lian\nNext: A mangthang kuankuan i Christmas ~ Mungpi Khupson


url: =Tedim Zato Mialpi sungpan ki kona :: ZOMI DAILY\nposted on 26 March 2019 at 9:05 pm Lomkholna: News, Tedim, Zomi\nChin state sungah Township om teng lak ah Tedim pen a khuapi pawl leh mipi a tam na mun hi. Zogam a dingin Tedim a khua lianpen khat le mi dang tawh a teng khawm khollo Zomi sitset tampi a ih om na khua a hihi. A khua lianpen a hih zah khat in Zato zong hoih in cina luna tampi tak in khua kiim khua pam pan in ki zuan ciat hi.\nZomi leh Cidamna\nEi Zomi te pen ih nek tawm tawh a buai pha diak minam te hi in zing huan nitak huan ding lungkhampi in a nei a zawng mahmah mite ih hihi. Mi nam dangte bang in (Family Doctor) innkuan Siavuan nei cih thadah damlohna khat ih nei phet in zong ki lak pah hetlo in si dek phial in ih nat teh zato a zuan pan, zatui zaha a vai hawm pan te ih hi.\nKhanglui ten “Ih zawn in hong haisak “ a cih zah khat in naupang lai a ki pan (medical checkup) damlohna bang dan nei ka hiam? Ci a ki en sak ki tamlo omlo phial ding in ka um hi. Kei bang ka nei lai in ka ha a lin phet in bot ngam pahpahlo ka hih manin po thuah in sangsitte hong pai teh hong bohsak tawm khawng a ki ngak hi ha pothuah a a om ka hihi.\nZomi leh Neklehdawn\nZing huan nitak huan tawh a buai mahmah ih hih ban-ah mi namdangte dan in bangne leng lim ding, bangne leng tha om ding, bang teng ne leng ih cidamna tawh ki tuak ding ki ci zo peuhmahlo in bang dan in ne leng zek cing ding a tha om nang hi lo ki vahpakna ding a an a ne te ih hi. Tu hun ciangin bel ni dang sang inn kim ah tawm bang khangto zaw deuh tei hi hang.\nNi dang in hi le an tang a hai in ki batlak in sathau vatawt sikkeu tawh ki leitawi deidei hi hang. Kei ciaptehna ah 2011 khit ah gam dang mun tuamtuam a tung zong ki tam in Kumpi nasemte zong Kha sum hong tam zawk deuh teh mipi an nek tawm bang ki mang thei zaw deuh ta hi. A hi zongin ih na sep tawlna le ih nek ih dawn ki tut nai taklo a hih manin tha bei a cina tampi mah ki om lai hi.\nCinate leh Zato\nTopa Zeisu in “Cidamte in siavuan kisam lo in, cina mite bek in kisam hi.” Matt. 9:12 a cih mah bangin damlohna lianpi ih neih ciang in zato ki zuan hi. Zato ih tun khit ciang in zatui zaha lei ding hong ki sawl ciang neih leh neihloh hi lo in ki lei sawm pah hi. Ki dam nuam a hih man in zatui man deek cih bang om theilo hi.\nTedim zatopi pen lupna 100 bek a hih manin mipi tamna tawh ki tuakin lupna a tawm mahmah a hihi. Tedim zatopi ah mei met zel a hih manin oxygen tawh a nakte a ding bangin dip kuat patauh huai mahmah hi. X-ray ding bang a om teh mei pai hun peuh ngak kul thei a hih manin ngaklah van hetlo hi. Zan in mei mit in khuamialpi sungah damlo a gim bang om le Nurse te in a phone uh deek in cinate hong bawl mawk a hih manin a damlote a ding le nurse te a ding in lung zin huai mahmah hi. Pumpi taksa damloh banah lungsim natna hong behlap mahmah hi.\nLunggulhna leh thukhupna\nTung Pasian in Zomite thupha hong pia in damlo ih gim mahmah teh zato a ki lak pante hilo in a hun hun in medical checkups nei zo leng lunggulh huai lua hi. An nek tui dawn zong gil vahna ding ciang bek in nelo in tha om theihna ding le cidamna tawh a ki tuak an ne zoleng lunggulh huai mahmah hi. Tedim zatopi pen lupna a tawm pen 200 bang a hih ding lunggulh huai lua hi.\nBang bang natna ih nei zong in Mandalay, Yangon pai un cih ki sawl kullo in ei phualzang Tedim ah ki bawl thei, Hong bawl thei ding Siavuan Siamah siamte hong om ding lunggulh huai mahmah hi. Sun leh zan in mei mit cih bang omlo zato lam tawh ki sai vanzatte zong a kim tak in ih neih ding lunggulh huai lua hi.\nHi thu teng a pian theihna ding in vaipuak a la thei dingte in veina lainatna hong nei in a pil a siam a haute in mun dang a zuat zawh hang mun dang a zuanzolo Zomi laizom tampi khualna tawh tha hong san ding uh Tedim zato khuamialpi sungpan ki kona awng in mikim bil sungah hong gin ngaih mahmah leh ka ut hi. Thang Nen Mung\nPrevious: Gamdang ah Sumzonna le Khantohna ~ Pau Sian Lian\nNext: SDA pawlpi phuankhia Ellen G. White Thu ~ Pr. Kham Khen Pau


url: =China gamsung ah Bus leh Truck khat kiphukha, mi 10 si in 38 liam ~ ZD :: ZOMI DAILY\nChina gamsung ah Bus leh Truck khat kiphukha, mi 10 si in 38 liam ~ ZD\nposted on 3 March 2017 at 2:55 pm Lomkholna: China, News, Sawltak, World\nChina ah Passengers apua Bus khatleh Cement Truck khat ki phukha ahih manin, mi 10 si a, adangzong mi 38 bang liam cih AFP News pan kiza hi. Thursday (Mar 02) nitaklam in thupiang hi a, Kawlgam tawh gamgi kinai aom Yunnan Province sungah aki phukha ahihi.\nXinhua News Agency te genkhiatna ah Cement Truck pen lamlang ah ki lumlet in, mi apua Passenger Bus pen lampang ah kilawnkhia cihi. Hih Bus leh Truck te ki limphutkhak mahmah uh ahih manin, aphual ah mi 9 sipah a, zato aki puakkhit ciangin khat sihbeh leuleu hi.\nChina gampen Road Accident atam mahmahna gamkhat in akiciamteh hi a, Traffic Police te’n limtak in Traffic Regulations akici lampi tah kisai zuihding thukhamte hoihtak akizuih nadingin hanciamlo uh ahihman kici hi.\n2015 kumsung bekbek inzong Traffic Accidents akigawm in 180,000 bang piang cizen hi. Tua Accident hangin mi 58,000 in sihlawh uhhi ci’n thunei te’n nungkum December khasung in genkhia ngei uhhi.\nVideo: At least 10 killed, 38 injured in traffic accident in SW China’s Yunnan\nAdiakdiak in khual gamlapi azin Long-distance Bus tepen mi aval in puapahpah uh ahih manin tuahsiatna omleh mi tampipi sihlawh hi.\nNungkum December khasung inzong Whuhan City sung aom bualgei khatah Minibus khat lengsuk a, mi 18 in sihlawh hi.\nRelated: China ah vanzuak khatleh vanlei khat pekkhat hangtawh kitawng in a ngawng kitansak ~ ZD\nNungkum November khasung inzong Shanxi Province sung aom Expressway ah mawtaw kiphul khagawp ahih manin, mi 17 in sihlawh in, mawtaw bekbek 56 in siatlawh hi. ZD Sawltak #zomidaily\nPrevious: A (7) veina Zogam Gospel Team te Laaitui ah ~ Zingsol\nNext: Vondeih Kep Ding – 93 (Dimno’ Pa)\nTuni kalung hong lengsak khat ~ Pu Thangboi\nAU- Melbourne pan-in Lungdam Thupuak Tomno


url: =KIKAWI TAWNG EE, LAM TAWNG EE. Rev. Hau Khen Kham - Laibu Saal\nHome > Thuluui/Articles > KIKAWI TAWNG EE, LAM TAWNG EE. Rev. Hau Khen Kham\nKIKAWI TAWNG EE, LAM TAWNG EE. Rev. Hau Khen Kham\nKIKAWI TAWNG EE, LAM TAWNG EE\nRev. Hau Khen Kham\nPhoto Credit : Zo Ngeina, Khuano ngeina Laam Pawi, Laibung Khua\nKikawi tawng ee, lam tawng ee;\nLamsai tawng ee, gual aw ee.\nKhuangpu’ makaihna tawh khuang tumin numei-pasal kikawi dimdem a kalsuan kikhatin lasa kawma a kilam hih lamvui sungah thuthukpi khat a om hi. Tua in Pasian in mihingte nuntakna sungah i nuntakpih dinga a hong deihsak thu ahi hi. Kamdang khatin gen lehang muhmawh Pasian pen lamvui tungtawnin muhtheih Pasianin a hong kiphuangkhia ahi hi.\nLamvui-ah numei-pasal kihel kim hi\nLamvui a kilam ciangin numei-pasal kikalhelh dimdiama nungak-tangval nupi-papi kigual diudeu hi. Hih in mihingte nuntakna ah numei le pasal a kikhentheihlohna, a kisaptuakna le a thupittuakna hong kilangsak hi. Hih lamvui sungah a neu a lian a niam a sang, a vom a kang, a zawng a hau, a pil a siam le a hai a mawl kihelkim ahih manin mi khempeuh liangko kikim a hihna zong hong kilangsak hi.\nLamvui ah cidamna kisam hi\nLamvui a lam mi peuhmah a cidam mi a hihloh phamawh a, a damlote le cinate a kihel ding pen a hithei lo thu khat ahi hi. Hih in cidamna a kisapna le a thupitna hong theisak hi. Rev. J. Tial Dum in mihingte cidamna pen alangkhat 50% Pasian khut sungah om a, alangkhat 50% pen mihingte khut sungah om hi na ci hi. Hih in Pasian lam le mihing lam a kikhen theihlohna hong phawksak a, cidam nadingin thungetna kidalna kikepna, kimawlna le kibawlna a kisapna zong hong theisak hi. Kamdang khatin gen lehang lamvui ah taksalam cidamna (physical health) a kisam ahi hi.\nLamvui ah lungdamna kisam hi\nLamvui a lam mi peuhmah a cidam mi ahih ban ah a lungdam mi zong ahi hi. A lungdam lo mi khat a cidam hangin lam nuam lo dinga a heh a dah mi khat lam ngeilo ding hi. Hih in lungdamna a thupitna le a manneihna hong kilangsak hi. Rev. Dr. Tung Za Pau in lungdam i cih in lungsim cidam cihna hi a, gilo lo seksel lo cihna hi, a ci hi. Lungdamna in maitaisak a maitaina in cidamsakin cidamna in lamsak thei hi. Kamdang khatin gen lehang lamvui ah lungsimlam cidamna (psychological health) a kisam ahi hi.\nLamvui ah utna kisam hi\nA cidam mi khat a lamtheih nadingin a lungdam ding ban ah a ut ding zong kisam lai hi. A ut lo mi khat hahsawlna tawh kilamsak theilo hi. Kawlte in a om lo sangin theihloh haksazaw a cih danin siamloh sangin utloh a haksazaw ahi hi. Utna lungsim a omtheih nadingin a thu a la theih masak kul a, tua theihna in lawpna piangsak thei hi. Tua lawpna zong lawphuai hiam lawphuai lo hiam cih a khensat pen theihna mah ahi hi. Kamdang khatin gen lehang lamvui ah cidam lawpna (healthy emotion) le theihnalam cidamna (intellectual health) a kisam ahi hi.\nLamvui lamte kikawi dimdem hi\nLamvui a lam mi khempeuh khainiang bangin kizom diudeu a, ban phalhin kipaihpelhsak dimdiamin, kawngcin ah kilenin kikawi dimdem hi. Kikawi dimdemna in ki-itna lim ahi hi. A ki-it mi peuhmah kikawi uh a, ahi zongin a kikawi khempeuh a ki-it hikhin tuanlo hi. Kikawi dimdemna in kipumkhatna lim zong ahi hi. A kipumkhat mi khempeuh kikawi uh a, ahi zongin a kikawi khempeuh a kipumkhat hikhin tuanlo zel hi. Bangbang ahi zongin kikawina in ki-itna le kipumkhatna lahkhiatna nam khat ahi hi. Kamdang khatin gen lehang, lamvui ah a cidam ki-itna (healthy love) le a cidam kipumkhatna (healthy unity) a kisam ahi hi.\nLamvui ah kalsuan kituak diamdiam hi\nLamvui a lam mi peuhmah lungsim kikhatin kalsuan kituak a, khekhai hun le khe vikdan kibangin a aw le a vuak kituak lianlian hi. Hih in kithutuahna le pankhopna i a kisapna le a manphatna hong kilangsak hi. Kithutuak loh manin kisongsawlawi thei a, kisongsawlawi leh etlawm nawnlo hi. Kamdang khatin gen lehang lamvui ah kipawlkhopna lungsim le lungsim kikhat (team spirit & same spirit) neih ding a kisam ahi hi.\nLamvui ah a kidawngin la kisa hi\nLamvui ah lamna le lasakna pen lim le tak bangin tonkhawm a, a kikhen theilo ahi hi. Khuangpu in a la sam-a kimkhat in a bul panin kimkhat in a dawn a zo hi. A bul loin a dawn guak a kisak theihloh mah bangin a dawn loin a bul guak zong kisathei tuanlo hi. A bul le a dawn a kigawm ciang bekin a deihna kicing pan hi. Hih in a bul a sate le a dawn a sate a kisap tuakna le a tan nasep uh a zawhtuak ding uh a thupittuakna hong kilangsak hi. Lim in maw bel, maw in lim bel cih i paunak a man mahmah ahi hi. Kamdang khatin gen lehang lamvui ah kibelhtuakna (interdependence) a kisam ahi hi.\nLa tawh kimematin la nam tampi a om hi. Aituam la a om mah bangin tangpi la zong om a, la-el a om mah bangin la gualnuam zong a om hi. A beisa huna la kiphuak (Zomite’ laphuahte) a tamzawte pen aituam (individual) la le a huampi-a (general) a kiphuak vive ahi hi. Tuhun la i phuah ciangin i bulphuah (specific) dingin minam bup gambup le leitungbup huama (universal) phuah ding le sak ding a kisam ahi hi. Tua ban ah nuntak-khuasakzia (context) tawh kituaka phuah ding le sak ding zong ahi hi.\nTuhun khangthak mi pawlkhat in khanglui i pi i pute neumuhin niammuhkha uh a, a laphuahna le a lasakna uh tungtawnin kilangkhiasak uh hi. Hih laikungpu in hih thu pen kikhialkha thei ding hi, ci-in a mu hi. Bangbang ahi zongin i laphuahte le i lasakte (Zola, Biakinn (hymm) la, zawlla (lovesong), khangthak la (revival song ...) pen kikona, ki-elna, kikapna late hi lozawin; ki-itna, kingaihna, kikhualna, kipumkhatna late ahih ding a thupipen ahi hi.\nHih lamvui in a hong theihsak thu nih om a, a hawng le a tak ahi hi. A hawng i cih in mit-a muhtheih le bil-a zaktheih ahi a lam le a awte hi a; a tak i cih in i nuntakna ah gamtatna tungtawn-a a kilangkhia cidamna, lungdamna, theihtelna, ki-itna, kipawlkhopna, sepkhopna, thuakkhopna le hamphatkhopnate hi a, tua in lamvui tungtawn-a i neih Pasian thulaigil (Lamvui Theology) ahi hi.\nZYA -Myanmar Tin Jubilee Magazine Laibu (2015-2015)\nZYA in Zomi eLibrary ading in phalna hongpiak ahi hi.\nItem Reviewed: KIKAWI TAWNG EE, LAM TAWNG EE. Rev. Hau Khen Kham Description: Rating: 5 Reviewed By: Cinpu Zomi